**Umumiy o‘rta ta’lim muassasalarida eshitishida muammolari
bo‘lgan bolalar uchun tashkil etiladigan korreksion sinflar
tayanch o‘quv dasturlari**

(**1-2-sinflar uchun**)

**Toshkent – 2021**

Mazkur o‘quv dasturlari O‘quvchilarni kasb-hunarga yo‘naltirish
va psixologik-pedagogik respublika tashxis markazi Ilmiy-metodik kengashining 2021 yil “\_\_\_”\_\_\_\_\_\_\_\_\_\_\_dagi \_\_\_-son qarori bilan ma’qullangan.

O‘quvchilarni kasb-hunarga yo‘naltirish va psixologik-pedagogik respublika tashxis markazi direktori L.Gaynutdinova umumiy tahriri ostida tayyorlandi.

Tuzuvchilar:

U.Fayziyeva - O‘quvchilarni kasb-hunarga yo‘naltirish va psixologik-

  pedagogik respublika tashxis markazi bo‘lim boshlig‘i.

  p.f.n.

K.Jo‘raboyev - O‘quvchilarni kasb-hunarga yo‘naltirish va psixologik-

  pedagogik respublika tashxis markazi direktorining

  birinchi o‘rinbosari.

**Matematika fanidan o‘quv dasturi**

**Tushuntirish xati**

**(1-sinf uchun)**

Birinchi sinf dasturida “1-20 sonlarining tarkibi” mavzusi maxsus ajratib berilgan. Bu mavzuni o‘tishga alohida e’tibor qaratilishi talab qilinadi, chunki unda o‘quvchilarda birinchi sinfdan boshlab sonning tarkibi, hosil bo‘lishi haqida mukammal tushuncha hosil qilinishi maqsad qilib qo‘yiladi. Sonning tarkibi haqidagi tushuncha bu o‘quvchilarni matematika fanidan fundamental bilim olishga, hamda keyingi mavzularni mukammal o‘rgana olishiga ayniqsa, o‘nlikdan oshib qo‘shish, ayirish amallarini o‘rganish uchun mustahkam poydevor bo‘lib xizmat qiladi.

**Birinchi sinfning ikkinchi choragida 20 dan 100 gacha** bo‘lgan sonlarni nomerlash o‘rgatiladi. O‘nlikdan oshmasdan, o‘nlikdan oshib qo‘shish, ayirish amallarini bajarish. Ikkinchi o‘nlik sonlarini taqqoslash o‘rgatiladi.

**III-IV choraklarda** 1 dan 100 gacha bo‘lgan sonlar: og‘zaki va yozma sanash, raqamlash, 100 ichida qo‘shish, ayirish, bitta noma’lum sonni topish (jumladan og‘zaki hisoblash, misollar echish), tegishli matematik terminlarni bilish. Eshitishida muammolari bo‘lgan ayrim bolalardagi so‘zlarni yahlit talaffuz qilishdagi qiyinchilikni hisobga olib, ayrim hollarda matematik terminlarni aytishda yozuvli kartochkalardan foydalanishi mumkin. Lekin o‘tilayotgan barcha iboralarni, raqamlarning nomlanishini tushunishi, misollarning echilish tartibi, qoidalarini barcha o‘quvchilar bilishi shart. Noma’lum qo‘shiluvchi va noma’lum kamayuvchi, ayiriluvchilarni topish, qo‘shish va ayirish amallari mustahkam egallangandan so‘ng berilishi mumkin.

**1-sinfning II choragidan** boshlab bir, ikki amalli oddiy, murakkab bo‘lmagan arifmetik masalalar beriladi. Masala haqida tasavvur mustahkamlanib boradi, masalaning matnini tushunish, uni predmetlar, rasmlar orqali tasvirlash, so‘roq qo‘yish, yechimini bajarish, daftarda ifodalab yozish o‘rgatiladi. Jamoa bo‘lib va yakka tartibda mustaqil ravishda sodda arifmetik masalalar tuzish, matni tayyor masallarga raqamli ifodalar qo‘yib, so‘roq qo‘yish va echish o‘rgatiladi.

**O‘quv fanining umumiy xarakteristikasi.** Matematika bo‘yicha mazkur dastlabki kurs eshitishida muammolari bo‘lgan (kar, zaif eshituvchi bolalarni matematikani tizimli o‘rganishi uchun mustahkam poydevor bo‘lib xizmat qiladi, shuningdek bolalarda mantiqiy, nutqiy tafakkuri, fikrlashini riojlantirish, kamchiliklarini to‘g‘rilashga xizmat qiladi.

**Davlat talablari asosidagi asosiy vazifalar:**

- natural son haqida tushuncha hosil qilish;

- 100 ichida og‘zaki va yozma ravishda hisoblash amallarini bajarish ko‘nikmalarini egallash;

- matematik iboralar va amallarni tushunish, tahlil qilish, taqqoslash va umumlashtirish imkoniyatini rivojlantirish;

- darsda egallagan matematik malakalarini amaliy hayotiy masalalarni yechish, yoshiga munosib o‘yin jarayonida qo‘llay olish imkoniyatini shakllantirish.

**Korreksion ( nuqsonini tuzatishga qaratilgan) vazifalar:**

- o‘ziga qaratilgan nutq, murojaat, topshiriqni ko‘rib-eshitib qabul qilish, tushunish imkoniyatini shakllantirish va rivojlantirish;

- ovozni kuchaytirib beruvchi individuаl va sinfda jamoa bo‘lib foydalanadigan eshitish apparatlaridan to‘g‘ri foydalanish, eshitish ko‘nikmasini shakllantirish va rivojlantirish;

- fikrlash, o‘ylash, tahlil qilish ko‘nikmalari (analiz, qiyoslash, sintezlash)ni shakllantirish va rivojlantirish;

- masalalarning mazmuni, mohiyati va talabini tushunish imkoniyatini shakllantirish va rivojlanish;

- o‘qituvchining qo‘ygan vazifa, masala va topshiriqlariga javobgarlikni his qilgan holda yondashish ko‘nikmasini hosil qilish;

- masalalarning mazmunini tushunishga qiziqishini tarbiyalash, shakllantirish va rivojlantirish. Javobini topishda faolligini hosil qilish;

- ko‘proq qo‘llaniladigan va tanish so‘zlarni faqat eshitish orqali qabul qilishni o‘rgatish;

- sutka ichidagi vaqtni, hafta kunini aniqlash ko‘nikmasini shakllantirish;

- vaqt turkumini bildiruvchi (kecha, bugun, ertaga, ertalab, kunduzi, kechqurun) so‘zlarni eshitib farqlash ko‘nikmasini hosil qilish;

- to‘g‘ri(o‘ng), teskari sanashni bilish;

- sonlarni narsa, buyumlarning miqdori bilan solishtirish va aytish;

- arifmetik amallarning mazmun-mohiyatini tushunish;

- arifmetik amallarni o‘zining hayotiy tajribasiga moslashtirish, solishtirish;

- arifmetik amallar, ularning nomlanishi (son, raqam, shakl, qo‘shuv, ayiruv, ...) orqali so‘z boyligini orttirish;

- har bir sonni to‘g‘ri talaffuz va ovoz bilan aytish, ularning yozilishini, grafik ifodasini tushunish, yozish malakasini egallash ko‘nikmasini hosil qilish;

- masalaning mazmunini rasmga va tanish so‘zlarga tayangan holda tushunish;

- matematika fani bo‘yicha mo‘ljallangan dastlabki abstrakt tushunchalar orqali so‘z boyliklarini oshirish;

- ovozni kuchaytirib beruvchi individual va jamoa tarzida foydalaniladigan eshitish apparatining o‘zi uchun zarur vositaga aylanish darajasiga etkazish;

- matematik belgilar “+, -, =”; qiyoslash (taqqoslash) belgilari “>, <, =” beriladi.

**O‘QUV DASTUR**

Birinchi sinfning I choragida dastlabki matematik tushunchalar shakllantiriladi.

***Narsalarning nomlanishi:*** mevalar, sabzavotlar, uy hayvonlari, yovvoyi hayvonlar, sabzavotlar, uy va maktab jihozlari, o‘yinchoqlar.

***Ularning xossalari:*** rangi, shakli, o‘lchami, materiali. Bir xil, har xil, past, baland, yuqorida, pastda tushunchalari.

**Narsalarni taqqoslash.** Uzun-qisqa, keng-tor, baland-past,
yo‘g‘on-ingichka (qalin-yupqa), ortiq-kam. Narsalarni rangi, shakli bo‘yicha taqqoslash.

**Narsalarning o‘zaro joylashuvi.** Narsalarning o‘zaro joylashuvi haqida fazoviy tasavvurlar, “ustida-ostida”, “chapda-o‘ngda”, “o‘rtada”, “chetida”, “yuqoridan pastga”, “pastdan yuqoriga” va hokazo.

**Narsalarni xossalari bo‘yicha to‘plamlarga ajratish.** Narsalar to‘plami (bir xil, har xil). Narsalardan berilgan xossaga ega bo‘lgan (rangi, o‘lchami, shakli, vazifasiga ko‘ra) bitta yoki bir nechtasini ajratish.

**To‘plamlarni taqqoslash.** To‘plamlarni undagi narsalar soni bo‘yicha taqqoslash: “katta”, “kichik”, “teng”, “ko’p”, “kam” tushunchalari.

**I. Bo‘lim. 1 dan 10 gacha bo‘lgan sonlar**

**10 ichida qo‘shish va ayirish**

**(40 soat)**

**1 dan 10 gacha bo‘lgan sonlarning atalishi.** Natural sonlar qatoridan birinchi o‘nlik sonlarning atalishi va ketma-ketligi.

**Narsalarni sanash.** Berilgan songa 1 ni qo‘shish bilan undan keyin keladigan sonni hosil qilish, sondan 1 ni ayirish bilan bevosita undan oldin keladigan sonni hosil qilish. Narsalarni 10 ichida to‘g‘ri va teskari tartibda sanash. Sonlarni raqam yordamida yozish.

**“Katta”, “Kichik”, “Teng”, “Teng emas” tushunchalari.** “Katta”
va “Kichik” tushunchalari. Sonlarni taqqoslash (teng, teng emas, katta, kichik), “=”, “≠”, “>”, “<” belgilari.

**1 dan 5 gacha bo‘lgan sonlarni raqamlash.** 1, 2, 3, 4, 5 sonining tartibi
va tarkibi. 1, 2, 3, 4, 5 sonining o‘qilishi va yozilishi. 1, 2, 3, 4, 5 soniga doir misol va masalalar.

**5 ichida “=”, “+”, “-” belgilaridan foydalanib natijalarni yozish.** 5 soni ichida misol va masalalar. Hisoblashda “+”, “-” belgilari. Sonlarning ikki kichik sondan iborat tarkibi. Narsalarni sanashga doir oddiy arifmetik masalalar.

**6 dan 9 gacha bo‘lgan sonlarni raqamlash.** 6, 7, 8, 9 sonining tartibi
va tarkibi. 6, 7, 8, 9 sonining o‘qilishi va yozilishi. 6, 7, 8, 9 soniga doir misol
va masalalar.

**0 soni va raqami. 10 soni.** 0 soni va uni belgilash. 10 sonining tarkibi, o‘qilishi va yozilishi.10 soni ichida qo‘shish va ayirish.

**10 ichida “=”, “+”, “-” belgilaridan foydalanib natijalarni yozish.** Yig‘indi va ayirmani topishga doir oddiy arifmetik masalalar (rasmlardan foydalanilgan holda narsalar ustida amaliy ishlar va hisoblashlar).

**1 dan 10 gacha bo‘lgan sonlarni taqqoslash**. Katta, kichik, teng, katta emas, kichik emas munosabatlari va ularga mos belgilar.

**Vaqt tasavvurlari.** Vaqt tasavvurlari: avval, keyin, oldin, oldinroq, keyinroq. Hafta. Hafta kunlari va sanog‘i.

**Juft va toq sonlar.** Juft va toq sonlarni farqlash. Oralatib sanash.

**Nuqta. Kesma. Siniq chiziq va egri chiziq. Nur.** Nuqta, kesma, siniq chiziq va egri chiziq, nur. Narsalarning uzunligi. Shartli o‘lchov asbobi yordamida narsaning uzunligini o‘lchash. Kesmaning uzunligi.

**Bir nechta tayoqchalardan har xil shakllar tuzish:**

**Juft rasmlardagi farqlarni topish**. Rasmlarni taqqoslash, farqlarni topish va savollarga javob berish hamda mantiqiy misol va masalalar yechish.

**Sodda rasmlar ketma-ketligini davom ettirish yoki begona rasmni topish.** Sodda rasmlar ketma-ketligidagi qonuniyatni aniqlash, uni davom ettirish va begona rasmni topish.

**Nol ishtirokida qo‘shish va ayirish.** Qo‘shishda 0 ning xossasi. Ayirishda
0 ning xossasi.

**Qo‘shish va ayirish amallarining tarkibiy qismlari.** Qo‘shish amalining tarkibiy qismlari (birinchi qo‘shiluvchi, ikkinchi qo‘shiluvchi, yig‘indi). Ayirish amalining tarkibiy qismlari (kamayuvchi, ayriluvchi, ayirma).

**Qo‘shish va ayirish amallarining ma’nosi.** Qo‘shish va ayirish amallarining ma’nosi. Noma’lum qo‘shiluvchini topish. Noma’lum kamayuvchini topish. Noma’lum ayriluvchini topish. Qo‘shishning to‘g‘riligini ayirish yordamida tekshirish. Ayirishning to‘g‘riligini qo‘shish yordamida tekshirish.

**Qo‘shishning o‘rin almashtirish xossasi.** Bo‘laklab qo‘shish usuli. Sonlarning o‘rinlarini almashtirish. Qo‘shishning o‘rin almashtirish xossasi; bo‘laklab ayirish va ayirish bilan qo‘shish orasida bog‘linishga asoslangan ayirish usuli.

**II. Bo‘lim. 11 dan 20 gacha bo‘lgan sonlarni raqamlash
20 ichida qo‘shish va ayirish**

**(50 soat)**

**11 dan 20 gacha bo‘lgan sonlarning atalishi.** 10 sanoq birligi sifatida.
20 gacha bo‘lgan ikki xonali sonlar. 10, 11, 12, 13, 14, 15, 16, 17, 18, 19, 20 sonlarining tarkibi. 20 ichida bo‘lgan sonlarni o‘qish, yozish va ular ishtirokidagi misol va masalalar.

**11 dan 20 gacha bo‘lgan sonlarning o‘nlik tarkibi.** 11 dan 20 gacha bo‘lgan sonlarning o‘nlik tarkibi. 11 dan 20 gacha bo‘lgan sonlarni taqqoslash.

**Qavslar.** Qavsli ifodalar. Songa yig‘indini yoki ayirmani qo‘shish. Yig‘indi yoki ayirmadan sonni ayirish.

**Sonlarni o‘nlikdan o‘tib qo‘shish va ayirish.** 9+2, 9+3, 8+3, 9+4, 8+4, 7+4, 9+5, 8+5 ....6+5, ...8+8, 9+8, 9+9 yig‘indilarni hisoblash.Yig‘indisi 11, 12, 13, 14, 15, 16, 17, 18 ga teng bo‘lgan ikkita bir xonali sonni qo‘shish.

11-2, 11-3, 11-4, 11-5, 11-6, 11-7, 11-8, 11-9, 12-3, 13-4, 14-5, 15-6, 16-7, 17-8, 18-9 ayirmalarni hisoblash.

**III. Bo‘lim. 21 dan 100 gacha bo‘lgan sonlarni raqamlash
(50 soat)**

**21 dan 100 gacha sonlarni o‘qish va yozish. 100 gacha bo‘lgan sonlarni taqqoslash.** 21 dan 100 gacha sonlarni o‘qish va yozish. Ularning o‘nlik tarkibi. 21 dan 100 gacha bo‘lgan sonlar ishtirokida misol va masalalar.

**100 ichida qo‘shish va ayirish.** 100 sonini hosil qilish. 100 ichida sonlarni og‘zaki qo‘shish va ayirishda qo‘shish va ayirish amallarining xossalarini qo‘llash. Nol bilan tugaydigan ikki xonali sonlarni qo‘shish va ayirish.

**100 dan bir va ikki xonali sonni ayirish.** 100 dan bir xonali, ikki xonali sonlarni ayirish.

**Sonli ketma-ketliklarni davom ettirish**. Sonli ketma-ketlikdagi qonuniyatni aniqlash. Qonuniyat bo‘yicha sonli ketma-ketlikni davom ettirish yoki begona sonni topish.

**Matnli masalalar.** Qo‘shish va ayirishga doir turli sodda matnli masalalar. Uchinchi qo‘shiluvchini topishga doir, sonni yig‘indiga qo‘shish va yig‘indini songa qo‘shishga doir matnli masalalar.

**“...ta oshirish”, “...ta kamaytirish” tushunchalari.** Noma’lum kamayuvchini, noma’lum ayriluvchini topishga doir masalalar.

**Sonli ifodalar.** Sonli ifodalar (ikki amalli). Ikki amalli ifodalarda amallarni bajarish tartibi (qavsli va qavssiz).

**Tarkibli masalalar.** Ikki amalli masalalar. Yig‘indini va ayirmani topishga doir tarkibli masalalar.

**IV. Bo‘lim. Geometrik shakllar va kattaliklar
(15 soat)**

**Burchak turlari.** Burchak turlari. To‘g‘ri burchak. To‘g‘ri burchakdan katta (o‘tmas) yoki kichik (o‘tkir) burchaklar. Katak daftarga to‘g‘ri burchak chizish.

**Uchburchaklar va to‘rtburchaklar.** Uchburchak va uning elementlari. To‘rtburchak va uning elementlari. To‘g‘ri to‘rtburchak va kvadrat.

**Ko‘pburchaklar.** Ko‘pburchak elementlari (uchi, tomoni, burchagi).

**Uzunlik birliklari - detsimetr, metr. Ular orasidagi munosabat.** Detsimetr va metr, santimetr. Detsimetr va metr orasidagi munosabatlar. Santimetrlarga bo‘lingan detsimetr modelini yasash.

**Aylana va doira.** Aylana va doira haqida tushuncha.

**Simmetriya.** Simmetrik shakllar. Simmetriya o‘qi. Bir yoki bir nechta simmetriya o‘qiga ega shakllarga misollar. Shakllarni buklab simmetrik qismlarga ajratish.

**Qismlardan butunni, butundan bo‘laklarni hosil qilish.** Qismlardan yaxlit shakl tuzish, butun shaklni qismlarga ajratish. Qismlardan butunni, butundan bo‘laklarni hosil qilishga doir masalalar.

**Turli shakllar yasash.** Namuna bo‘yicha shakllarni yasash. Katakli qog‘ozda to‘g‘ri to‘rtburchak hosil qilish. Kvadrat va to‘g‘ri to‘rtburchak bo‘laklaridan yangi shakllar hosil qilish. Modellar ustida amallar.

**Sodda fazoviy shakllar.** Kub va shar haqida dastlabki tasavvur.

**Massa va sig‘im o‘lchov birligi.** Massa o‘lchov birligi - kilogramm. Sig‘im o‘lchov birligi - litr.Massa va sig‘im haqida qo‘shish va ayirishga doir sodda masalalar**.**

**V. Bo‘lim. Ma’lumotlar bilan ishlash**

**(10 soat)**

**Jadvallar.** Sodda jadvallarni o‘qish. O‘lchash natijalarini jadval ko‘rinishda ifodalash. Berilgan ma’lumotlar asosida jadval to‘ldirish.

**Mantiqiy tushunchalar.** “Shakli, bir xil” “shakl turlicha” tushunchalari.

“Barchasi”, “ayrimlari”, “...dan tashqari barchasi”, “har qanday”, “ixtiyoriy”, “...lardan biri”, “barchasidan biri” va ularning ma’nolari.

**Sonlar va rasmlar ketma-ketligiga doir masalalar.** Shakllar va rasmlar ketma-ketligidagi qonuniyatni aniqlash, ularni davom ettirishga oid masalalar. Sonlar (rasmlar) ketma-ketligidagi “begona” sonni (rasmni) topish.

**Mavzuiy rejalashtirish**

|  |  |  |
| --- | --- | --- |
| **№** | **Bo‘lim va boblar nomi** | **Soatlar taqsimoti** |
| **Jami** | **Nazariy** | **Amaliy topshiriq va nazorat ishi** |
| 1. | Narsalarning to‘plamlari. 1 dan 10 gacha bo‘lgan sonlar. 10 ichida qo‘shish va ayirish amallari. | 40 | 10 | 30 |
| 2. | 11 dan 20 gacha bo‘lgan sonlarni raqamlash. 20 ichida qo‘shish va ayirish. | 50 | 10 | 40 |
| 3. | 21 dan 100 gacha bo‘lgan sonlarni raqamlash. | 50 | 20 | 30 |
| 4. | Geometrik shakllar va kattaliklar. | 15 | 8 | 7 |
| 5. | Ma’lumotlar bilan ishlash | 10 | 2 | 8 |
| **Jami:** | **165** | **50** | **115** |

**Tushuntirish xati**

**(2-sinf uchun)**

Ikkinchi sinf dasturida 20 dan 100 gacha bo‘lgan sonlar qatori tushunchasi.Sonlar qatori modelini tuzish. Sonlar qatorida sonlarning joylashuvi.

Ikki xonali sonlar. Ikki xonali sonning birliklari va o‘nliklari. Ikki xonali sonni xona qo‘shiluvchilari yig‘indisi shaklida tasvirlash.

Yuz ichida sonlarni o‘nlikdan o‘tib qo‘shish usullari.Yuz ichida o‘nlikdan o‘tib qo‘shish usullari. Sonni yig‘indiga qo‘shish va yig‘indiga sonni qo‘shish.

20-100 sonlarining tarkibi» mavzusi maxsus ajratib berilgan. Bu mavzuni o‘tishga alohida e’tibor qaratilishi talab qilinadi, chunki unda o‘quvchilarda birinchi sinfdan boshlab sonning tarkibi, hosil bo‘lishi haqida mukammal egallanib, 100 ichidagi sonlar bo‘yicha tushuncha hosil qilinishi maqsad qilib qo‘yiladi. Sonning tarkibi haqidagi tushuncha bu o‘quvchilarni matematika fanidan fundamental bilim olishga , hamda keyingi mavzularni mukammal o‘rgana olishiga ayniqsa, o‘nlikdan oshib qo‘shish, ayrish amallarini o‘rganish uchun mustahkam poydevor bo‘lib xizmat qiladi.

**Ikkinchi sinfning II choragida 20 dan 100 gacha** bo‘lgan sonlarni raqamlash o‘rgatiladi. O‘nlikdan oshmasdan, o‘nlikdan oshib qo‘shish, ayirish amallarini bajarish. Ikkinchi o‘nlik sonlarini taqqoslash o‘rgatiladi.

**III-IV choraklarda** 1 dan 100 gacha bo‘lgan sonlar: og‘zaki va yozma sanash, raqamlash, 100 ichida qo‘shish, ayirish, bitta noma’lum sonni topish (jumladan og‘zaki hisoblash, misollar yechish), tegishli matematik terminlarni bilish. Eshitishida muammolari bo‘lgan ayrim bolalardagi so‘zlarni yaxlit talaffuz qilishdagi qiyinchilikni hisobga olib, ayrim hollarda matematik terminlarni aytishda yozuvli kartochkalardan foydalanishi mumkin. Lekin o‘tilayotgan barcha iboralarni, raqamlarning nomlanishini tushunishi, misollarning yechilish tartibi, qoidalarini barcha o‘quvchilar bilishi shart. Noma’lum qo‘shiluvchi va noma’lum kamayuvchi, ayiriluvchilarni topish, qo‘shish va ayirish amallari mustahkam egallangandan so‘ng berilishi mumkin.

**2-sinfning II chorakdan** boshlab bir, ikki amalli oddiy, murakkab bo‘lmagan arifmetik masalalar beriladi. Masala haqida tasavvur mustahkamlanib boradi, masalaning matnini tushunish, uni predmetlar, rasmlar orqali tasvirlash, so‘roq qo‘yish, yechimini bajarish, daftarda ifodalab yozish o‘rgatiladi. Jamoa bo‘lib va yakka tartibda mustaqil ravishda sodda arifmetik masalalar tuzish, matni tayyor masalalarga raqamli ifodalar qo‘yib, so‘roq qo‘yish va yechish o‘rgatiladi.

**O‘quv fanining umumiy xarakteristikasi.** Matematika bo‘yicha mazkur dastlabki kurs eshitishida muammolari bo‘lgan (kar, zaif eshituvchi) bolalarni matematikani tizimli o‘rganishi uchun mustahkam poydevor bo‘lib xizmat qiladi, shuningdek bolalarda mantiqiy, nutqiy tafakkuri, fikrlashini riojlantirish, kamchiliklarini to‘g‘rilashga xizmat qiladi.

**Davlat talablari asosidagi asosiy vazifalar:**

- natural son haqida tushuncha hosil qilish;

- 100 ichida og‘zaki va yozma ravishda hisoblash amallarini bajarish ko‘nikmalarini egallash;

- matematik iboralar va amallarni tushunish, tahlil qilish, taqqoslash
va umumlashtirish imkoniyatini rivojlantirish;

- darsda egallagan matematik malakalarini amaliy hayotiy masalalarni yechish, yoshiga munosib o‘yin jarayonida qo‘llay olish imkoniyatini shakllantirish.

**Korreksion (nuqsonini tuzatishga qaratilgan) vazifalar:**

- o‘ziga qaratilgan nutq, murojaat, topshiriqni ko‘rib-eshitib qabul qilish, tushunish imkoniyatini shakllantirish va rivojlantirish;

- ovozni kuchaytirib beruvchi individual va sinfda jamoa bo‘lib foydalanadigan eshitish apparatlaridan to‘g‘ri foydalanish, eshitish ko‘nikmasini shakllantirish va rivojlantirish;

- fikrlash, o‘ylash, tahlil qilish ko‘nikmalari (analiz, qiyoslash, sintezlash)ni shakllantirish va rivojlantirish;

- masalalarning mazmuni, mohiyati va talabini tushunish imkoniyatini shakllantirish va rivojlanish;

- o‘qituvchining qo‘ygan vazifa, masala va topshiriqlariga javobgarlikni his qilgan holda yondashish ko‘nikmasini hosil qilish;

- masalalarning mazmunini tushunishga qiziqishini tarbiyalash, shakllantirish va rivojlantirish. javobini topishda faolligini hosil qilish;

- ko‘proq qo‘llaniladigan va tanish so‘zlarni faqat eshitish orqali qabul qilishni o‘rgatish;

- sutka ichidagi vaqtni, hafta kunini aniqlash ko‘nikmasini shakllantirish;

- vaqt turkumini bildiruvchi (kecha, bugun, ertaga, ertalab, kunduzi, kechqurun) so‘zlarni eshitib farqlash ko‘nikmasini hosil qilish;

- to‘g‘ri (o‘ng), teskari sanashni bilish;

- sonlarni narsa, buyumlarning miqdori bilan solishtirish va aytish;

- arifmetik amallarning mazmun-mohiyatini tushunish.

**O‘QUV DASTUR**

**I-sinfda o‘tilganlarni takrorlash
(10 soat)**

**Yig‘indi va ayirmani topishga doir misollar.** 30+20, 50-20, 47+3,
38-30, 47-32, 27+32, 36-14 ko‘rinishdagi misol va masalalar.

**100 ichida qo‘shish va ayirish amallari.** 100 ichida qo‘shish va ayirish. 100 ichida yig‘indini va ayirmani topishga doir matnli masalalar.

**Geometrik shakllar va o‘lchashlarga doir masalalar.**

**I. Bo‘lim. 100 ichida sonlarni qo‘shish
(20 soat)**

**Sonlar qatori tushunchasi.** Sonlar qatori modelini tuzish. Sonlar qatorida sonlarning joylashuvi.

**Ikki xonali sonlar**. Ikki xonali sonning birliklari va o‘nliklari. Ikki xonali sonni xona qo‘shiluvchilari yig‘indisi shaklida tasvirlash.

**100 ichida sonlarni o‘nlikdan o‘tib qo‘shish usullari.** Yuz ichida o‘nlikdan o‘tib qo‘shish usullari. Sonni yig‘indiga qo‘shish va yig‘indiga sonni qo‘shish.

**100 ichida ikki xonali sonlarni ustun shaklida qo‘shish.** Sonlarni ustun shaklida xonadan o‘tib qo‘shish (64+26, 29+37 kabi misollar).

**Qo‘shishga doir tarkibli masalalar.** Qo‘shish amalining tarkibiy qismlari: 1-qo‘shiluvchi, 2-qo‘shiluvchi va yig‘indi.Noma’lum yig‘indini topishga doir (tarkibli) masalalar.

**II.Bo‘lim. 100 ichida sonlarni ayirish
(20 soat)**

**Yuz ichida sonlarni xonadan o‘tib ayirish usullari.** Yuz ichida xonadan o‘tib ayirish usullari. Sondan yig‘indini ayirish va yig‘indidan sonni ayirish.

**Sonlarni ayirishning ustun shakli.** Yuz ichida sonlarni xonadan o‘tib ayirishning ustun shakli, nol bilan tugaydigan (yaxlit) sondan ikki xonali sonni ayirish.

**Ayirishga doir tarkibli masalalar.** Ayirish amalining tarkibiy qismlari:kamayuvchi, ayriluvchi va ayirma**.** Noma’lum kamayuvchi, ayriluvchi yoki ayirmani topishga doir (tarkibli) masalalar. Noma’lum qo‘shiluvchini topish. Ayirish va qo‘shishga doir tarkibli masalalarni yechish.

**Qo‘shish va ayirish amali natijalarini tekshirish.** Qo‘shish natijasi
- yig‘indini ayirish bilan, ayirish natijasi - ayirmani qo‘shish bilan tekshirish.

**Qo‘shish va ayirishga doir misol va masalalar**.Qo‘shish va ayirishga doir ikki amalli misol va masalalar.

**Sonlar va shakllar ketma-ketligini mantiqiy davom ettirish.** Biror qonuniyat asosida tuzilgan sonlar (shakllar) ketma-ketligi. Sonlar
ketma-ketligining tuzilish qonuniyatini aniqlash, sonlar ketma-ketligini to‘ldirish va davom ettirishga doir masalalar. Shaklllar ketma-ketligini mantiqan davom ettirish.

**III. Bo‘lim. Geometrik shakllar
(15 soat)**

**Yassi geometrik shakllar.** Sodda yassi geometrik shakllarni tasavvur etish, tanish va nomlash: kvadrat, to‘g‘ri to‘rtburchak, uchburchak, doira. Geometrik shakllarni harflar bilan belgilash.

**Sodda geometrik shakllardan murakkab shakllar hosil qilish.** To‘g‘ri to‘rtburchak, kvadrat, uchburchak, doiradan murakkab shakllar hosil qilish. Naqshlar tuzish.

**Kvadrat va to‘g‘ri to‘rtburchak.** Kvadrat va to‘g‘ri to‘rtburchak. To‘g‘ri to‘rtburchak qarama-qarshi tomonlarining xossalari. Kvadrat va to‘g‘ri to‘rtburchak perimetri.

**Ko‘pburchak va uning perimetri.** Ko‘pburchak. Ko‘pburchak perimetri
va uni hisoblash.

**Fazoviy geometrik shakllar**. Fazoviy geometrik shakllarni tasavvur etish, tanish va nomlash: kub, paralllelepped, silindr, konus, shar.

**IV. Bo‘lim. Sonlarni ko‘paytirish
(20 soat)**

**Bir nechta teng (bir xil) qo‘shiluvchilar yig‘indisi.** Bir nechta bir xil qo‘shiluvchilar yig‘indisini topish va sonni bir necha teng qo‘shiluvchilar yig‘indisi shaklida ifodalash.

**Ko‘paytirish amali va uning ma’nosi.** Ko‘paytirish. Ko‘paytirish amalining ma’nosi. Ko‘paytirishning bir xil qo‘shiluvchilar yig‘indisini topish ekanligi. Amalning atalishi va belgilanishi. Ko‘paytirishning o‘rin almashtirish xossasi.

**2 sonini bir xonali songa ko‘paytirish.** 2 sonini bir xonali songa ko‘paytirish jadvalini tuzish.

**3 (4, 5, 6, 7, 8, 9) sonini bir xonali songa ko‘paytirish.** 3 (4, 5, 6, 7, 8, 9) sonini bir xonali songa ko‘paytirish jadvali. Jadval ichida ko‘paytirishga doir misol va masalalar.

**0, 1 va 10 ga ko‘paytirish.** 0, 1, 10 ga ko‘paytirish qoidalari va ularga doir misollar.

**Bir xonali sonlarning ko‘paytirish jadvali.** Bir xonali sonlarning ko‘paytirish jadvali va unga mos misollar.

**Ko‘paytirishga doir tarkibli masalalar.** Ko‘paytirish amalining tarkibiy qismlari: 1-ko‘paytuvchi, 2-ko‘paytuvchi va ko‘paytma. Noma’lum ko‘paytmani topishga doir (tarkibli) masalalar.

**V. Bo‘lim. Sonlarni bo‘lish
(30 soat)**

**Teng qismlarga bo‘lish.** Narsalar to‘plamini teng qismlarga bo‘lish. Shaklli modellarni teng qismlarga bo‘lish.

**Sonlarni bo‘lish.** Bo‘lish amali va uning ma’nosi.

**Sonni 2 ga bo‘lish.** Sonni 2 ga bo‘lish. Sonlarni 2 sonini bo‘lish jadvalini tuzish.

**Ko‘paytirish va bo‘lishga oid sodda masalalar**. 2 ga ko‘paytirish
va bo‘lishga oid sodda masalalar yechish. Juft va toq sonlar.

**Sonni 3 (4, 5, 6, 7, 8, 9) ga bo‘lish.** Sonlarni 3 (4, 5, 6, 7, 8, 9) ga bo‘lish jadvallari. Jadval ichida bo‘lishga doir misol va masalalar.

**Ko‘paytirish va bo‘lishga doir masalalar.** Ko‘paytirish amali bilan yechiladigan masalalar. Bo‘lish amali bilan yechiladigan masalalar.

**Ko‘paytirish va bo‘lish natijalarini tekshirish.** Ko‘paytirishni bo‘lish bilan, bo‘lishni ko‘paytirish bilan tekshirish.

**Bo‘lishga doir tarkibli masalalar.** Bo‘lish amalining tarkibiy qismlari:bo‘linuvchi, bo‘luvchi va bo‘linma**.** Noma’lum bo‘linuvchi, bo‘luvchi yoki bo‘linmani topishga doir (tarkibli) masalalar. Noma’lum ko‘paytuvchini topish. Bo‘lish va ko‘paytirishga doir tarkibli masalalarni yechish.

**1 va 10 ga bo‘lish.** 1 va 10 ga bo‘lish qoidalari va ularga doir misollar.

**Uzunlik o‘lchov birligi - millimetr.** Millimetr. Belgilanishi - mm. Millimetr, santimetr, detsimetr orasidagi munosabatlar. Uzunliklarni o‘lchash
va hisoblashga doir masalalar.

**To‘g‘ri to‘rtburchak va kvadratning yuzi.** To‘gri to‘rtburchak
va kvadratning yuzi. Yuz birligi - santimetr kvadrat. Belgilanishi - sm.kv. (sm2).

**Katakli daftarga chizilgan shakllar yuzi.** Katakli daftarga chizilgan shakllar. Katakli daftarga chizilgan to‘g‘ri to‘rtburchakning yuzini kataklar sonini sanab aniqlash.

**VI. Bo‘lim. Sonli va harfli ifodalar. Tenglamalar.
(15 soat)**

**Sonli ifodalar.** Sonli ifodalar. Ikki yoki uch amalli sonli ifodalar.

**Qavsli va qavssiz sonli ifodalar.** Qavsli va qavssiz ifodalarda amallarni bajarish tartibi.Qavsli va qavssiz ifodalarning qiymati.

**Harfli ifodalar.** Harfli ifoda tushunchasi. Harfli ifodalarning o‘qilishi
va yozilishi.

**Komponentlar orasidagi bog‘lanishlar.** Har bir amal komponentlari
va natijalari orasidagi o‘zaro bog‘lanishlar.

**Tenglama va uni yechishning tanlash usuli.** Tenglama va uning ildizi tushunchalari. 27 + *x* = 27, 35 - *x* = 30, *x* - 3 = 7 ko‘rinishdagi tenglamalarni tanlash usuli bilan yechish.

**VII. Bo‘lim. Ulushlar.
(15 soat)**

**Aylana va doira. Sirkul.** Aylana va doiraning farqi. Aylana markazi, radiusi, diametri. Sirkul yordamida ishlash.

**Sonning ulushi. Sonning ulushini so‘zlar yordamida ifodalash.** Sonning ulushi haqida tushuncha. Sonning ulushini so‘zlar (“yarim”, “chorak”, “nimchorak”) yordamida ifodalash, modellarda tasvirlash.

**Bo‘laklari bo‘yicha shaklni yasash va bo‘laklarga ajratish.** Shakllarni taqqoslash va bo‘yash. Bo‘laklari bo‘yicha shaklni yasash va bo‘laklarga ajratishga doir topshiriqlar.

**Vaqt va vaqt birliklari: soat, minut.** Vaqt birliklari: soat va minut va ular orasidagi munosabat. Soat bo‘yicha vaqtni minutgacha aniqlash. Vaqtga doir misol va masalalar.

**VIII. Bo‘lim. Ma’lumotlar bilan ishlash va vaqt.
(15 soat)**

**Jadvallar.** Jadval, uning qatori, ustuni va kataklari. Jadvaldagi ma’lumotlarni o‘qish va to‘ldirish.

**Ma’lumotlarni jadval ko‘rinishida ifodalash.** Bir xonali sonlarni ko‘paytirish va bir xonali songa bo‘lish natijalarini jadval shakliga keltirish hamda undan masalalar yechishda foydalanish.

**Jadvalga doir masalalar yechish.** Berilgan jadval asosida masalalar yechish.Shaxmat taxtasi - jadval sifatida. Shaxmat taxtasini chizish. Uning qatorlari, ustunlari, kataklari va ularning nomlanishi (belgilanishi). Shaxmat taxtasida katak nomiga (Koordinatalariga) ko‘ra o‘zini topish.

**Kundalik hayotda uchraydigan joylarni koordinatalarda ifodalash.** Kinoteatrdagi o‘rinlarning belgilanishi (koordinatalari) va ularga chipta bo‘yicha joylashish.

**Takrorlash (10 soat).**

**Mavzuiy rejalashtirish**

|  |  |  |
| --- | --- | --- |
| **№** | **Bo‘lim va boblar nomi** | **Soatlar taqsimoti** |
| **Jami** | **Nazariy** | **Amaliy topshiriq va N.I.** |
|  | 1-sinfda o‘tilgan materiallarni takrorlash va umumlashtirish. | 10 |  | 10 |
| 1. | Yuz ichida sonlarni qo‘shish. | 20 | 10 | 10 |
| 2. | Yuz ichida sonlarni ayirish. | 20 | 10 | 10 |
| 3. | Geometrik shakllar. | 15 | 5 | 10 |
| 4. | Sonlarni ko‘paytirish. | 20 | 10 | 10 |
| 5. | Sonlarni bo‘lish. | 30 | 10 | 20 |
| 6. | Sonli ifodalar. Tenglamalar. | 15 | 5 | 10 |
| 7. | Ulushlar. | 15 | 5 | 10 |
| 8. | Ma’lumotlar bilan ishlash. Vaqt. | 15 | 5 | 10 |
|  | Takrorlash. | 10 |  | 10 |
| **Jami:** | **170** | **60** | **110** |

**Ona tili fanidan o‘quv dasturi**

**Tushuntirish xati**

**(1-sinf uchun)**

Eshitishida muammolari bo‘lgan eshitish apparatli yoki koxlear implanti bo‘lgan o‘quvchilarning so‘z boyligi, nutqiy tafakkurining to‘liq shakllanmaganligini inobatga olgan holda Ona tili fanini o‘qitishda maxsus yondoshuv talab qilinadi. Maktabgacha tarbiya davrida bolalar egallashi zarur bo‘lgan nutq ko‘nikmalari, muloqot imkoniyatlari maktab ta’limining tayyorlov davrida amalga oshirilishi ko‘zda tutiladi. Shu sababli 1-sinfning birinchi yarim yilligi savod o‘rgatishga ajratiladi.

Parallel ravishda bu davrda o‘quvchilar ta’lim jarayonida predmetli amaliy ta’lim darslarida faoliyat jarayonida o‘ziga qaratilgan nutqni tushunish, unda berilgan topshiriqni bajarish, predmetli harakatlar orqali ulardan nima talab qilinayotganini anglash va bajarish, nima haqida so‘ralishi, qanday faoliyat talab qilinishini tushunishni o‘rganadilar. Shu bilan bir qatorda, o‘quvchilar o‘qituvchining nutqiy harakatlariga (nutq paytidagi talaffuz artikulyasiyasi)ga taqlid qilish ko‘nikmalarini, nutq obrazlarini egallaydilar.

Bu davrda butun o‘quv faoliyati jarayonida, darslar interfaol usulda o‘qituvchi va o‘quvchilarning amaliy, predmetli faoliyati, o‘yin, dars jarayoni davomidagi izchil nutqiy muloqot tashkil etish orqali olib boriladi. O‘quvchining har bir harakati, murojaati, noroziligi, kayfiyati, munosabati, so‘rog‘i nutq orqali ifodalanishiga yo‘naltiriladi. Muloqot jarayonida nutqni anglash, tushunish bilan bir qatorda uni amaliy qo‘llash orqali o‘quvchilarda nutqiy imkoniyati, tilni egallash qobiliyati shakllanadi.

Bundan tashqari ona tili fanining milliy dasturi doirasida to‘liq o‘zlashtirilishi uchun qo‘shimcha “Nutq o‘stirish dasturi” ham xizmat qiladi. Bu dastur doirasida o‘quvchilar ham nazariy, ham amaliy ravishda og‘zaki va yozma nutqining grammatik jihatlarini egallab boradilar.

Maxsus korreksion sinf o‘quvchilari yuqorida ta’kidlab o‘tilgan qo‘shimcha fanlar orqali nutqiy imkoniyatlari sog‘lom o‘quvchilar bilan muloqotga kirishish darajasiga yaqinlashadi. O‘qituvchi tomonidan berilayotgan o‘quv materialini egallaydilar va umumta’lim maktabi uchun yaratilgan milliy dastur talabiga yaqinlashadilar. Jumlalarning tovushli tarkibini dastlab belgilangan talab darajasida o‘xshatib, keyinchalik aniq talaffuz qilgan holda ayta olish
va mazmunini ongli ravishda tushunish, unga javoban o‘z munosabatini bildirishni o‘rganadilar.

Bu davrda nutqiy muloqotni shakllantirish jarayoni bolalarda nutqiy muloqotning og‘zaki ko‘rinishi, shakli, ya’ni so‘zli nutqqa ehtiyojini tarbiyalashga qaratiladi.

O‘quvchilar diologik va monologik nutq uchun xos bo‘lgan dastlabki nutq imkoniyatlarini egallay boshlaydilar. Nutqni muloqot vositasi sifatida egallash bilan uning tizimi bilan tanisha boshlaydilar.

Savod o‘rgatish bo‘yicha “Alifbe” darsligida o‘quv materiali eshitishida muammolari bo‘lgan o‘quvchilarning tovushlar talaffuzining shakllanish tartibi o‘zbek tilining qisqartirilgan fonemalar tizimi asosida berilgan.

Ikkinchi yarim yillikdan keyin “O‘qish” va nutqning grammatik qurilishini shakllantirish darslari kiritiladi. Savod o‘rgatish darslari eshitishida muammolari bo‘lgan bolalar uchun maxsus “Alifbe” darsligi orqali o‘qitiladi.

**Savod o‘rgatish va nutq o‘stirish
(128 soat)**

**I. Boʻlim. Tayyorgarlik davri
(23 soat)**

**1. Tayyorgarlik davrida o‘qish darslari (13 soat).** Dastlabki so‘z boyligi, nutqiy imkoniyatlarini shakllantirish, narsalarni nomlash, ularni guruhlarga bo‘lish, rangi, shakli, xususiyati haqida tushuncha hosil qilish. Atrofdagi narsalar, ular orqali amalga oshiriladigan harakatlar, bajariladigan ishlarni so‘zlarda ifodalash.

Ovoz va nutqiy nafasni me’yorda qo‘llash kabi dastlabki ko‘nikmalarni shakllantirib, rivojlantirib borish.

O‘quv predmeti mazmuni asosida tashkil etiladigan dars haqidagi amaliy ko‘nikma, darsning muayyan vaqt oralig‘ida davom etishi, rasm mazmunini anglash, rasm mazmuni asosida mantiqiy izchillikka ega bo‘lgan 2, 3 ta gapdan iborat matn tuzish, darslik bilan ishlash, harflarning bosma va yozma, bosh
va kichik harflar bilan tanishtirish.

Og‘zaki va yozma nutq haqida tushuncha; gap haqida tushuncha, so‘z
va bo‘g‘in haqida tushuncha, gap, so‘z, bo‘g‘in va tovush uzviyligi, unli va undosh tovush haqida tushuncha, maktab partasida to‘g‘ri o‘tirish, darslikdan foydalanishga oid ilk o‘quv ko‘nikmalarini shakllantirish.

**2. Tayyorgarlik davrida yozuv darslari (10 soat).** Yozuv darslari o‘qish darslari bilan uzviy bog‘langan holda olib boriladi. Tayyorgarlik davri yozuv darslarida o‘quvchi yozuv daftaridan to‘g‘ri foydalanish, parta ustiga daftarni to‘g‘ri qo‘yish yozuv daftari bilan o‘quvchi oralig‘ida muayyan masofani saqlash (35 sm); yozuv qurollaridan to‘g‘ri foydalanish, yozayotganda gavdani to‘g‘ri tutish va tirsaklarni to‘g‘ri harakat qildirish, avval qalam bilan ishlab qo‘l
va barmoqlar motorikasini moslashtirgan holda rasmlar ustidan yurgizish, chiziqdan chiqmasdan berilgan rasmlarni bo‘yash; yozuv elementlarini to‘g‘ri idrok etish (qayerdan boshlash, qayerda to‘xtash, o‘ngga, chapga burish, yoza boshlash, qo‘l harakatini uzmay yozish).

**II. Boʻlim. Alifbe davri
(112 soat)**

**1. O‘qishga o‘rgatish (56 soat).** Unli va undosh tovushlar, ularning talaffuzidagi farqlanish haqida ma’lumot berish; Har bir harfning talaffuzidagi artikulatsion ko‘rinishi, ovozning ishtiroki eshitish, ko‘rish va taqlid qilib talaffuz qilish; harf va tovush munosabatiga oid tushunchalar bilan o‘quvchilarni tanishtirish; kesma harf va bo‘g‘inlar asosida so‘z hosil qilish, tuzilgan so‘zlarni to‘g‘ri o‘qish; so‘zlarni avval bo‘g‘inlab, ravon o‘qishga o‘rgatish; taqqoslash
va chamalash qobiliyatlarini o‘stirish; tinish belgilariga rioya qilib, ifodali o‘qishga o‘rgatish; o‘qish jarayonida amal qilinishi lozim bo‘lgan gigiyena qoidalariga rioya qilishga o‘rgatish.

**2. Yozuvga o‘rgatish (56 soat).** Harflarni “Alifbe” darsligida berilgan tartibda unli va undosh harflarning bosh va kichik shakllarini yozish (genetik metod), kichik harflarga o‘xshash bosh harflarni farqlash; o‘quvchida yozuv sifatini, ya’ni harflarni to‘g‘ri bog‘lab yozish.

Harflarni belgilangan 65º qiyalikda yozish (chiziqli metod); har bir qatorda harflarning bir xil balandlikda bo‘lishiga erishish (sanoq-ohang metodi); harf elementlari, harflar va so‘zlar orasidagi masofalarni bir xilda saqlash kabilarni shakllantirish; tasavvur qilish orqali havoda harflarning shaklini yozdirish orqali (tasavvur orqali yozish metodi), har bir harf yoki harflarning bog‘lanishi, og‘zaki yoki doskada tushuntirish orqali, qo‘lni qayerga qo‘yish, qayerda bu harakatni burish yoki uzish kerakligi, harflarning yozuv chizig‘i bo‘ylab joylashishi haqida nazariy va amaliy tushuncha va malakalarni rivojlantirish; bir va undan ortiq bo‘g‘inlardan tashkil topgan talaffuzi va yozilishi bir xil so‘zlarni, 2-3 so‘zdan tuzilgan gaplarni eshitib yozish; so‘z va gapni to‘g‘ri yozish; eshituv va ko‘ruv xotirasiga asoslangan kichik diktantlar yozish.

**Ona tili va o‘qish savodxonligi
(128 soat)**

**I. Boʻlim. Men, Sen, U va Ular
(25 soat)**

**Mening oilam.** Berilgan matn tarkibidan qarindoshlikni bildiruvchi so‘zlar va kishilarning ismlarini bildiruvchi so‘zlarni ajrata olish va ularning imlosini bilish. Matn uchun tayyorlangan savol va topshiriqlar ustida ishlash. Berilgan savolni tushunish va tartibli javob bera olish mashqlari. Kishilarning ism
va familiyasi bosh harflar bilan yozilishi, ayrim tovushlarning talaffuzi bilan bog‘liq mashq va topshiriqlar ustida ishlash.

Oila mavzusida nutq (matn) tuzish, so‘zlarda qo‘llanilayotgan unli va undosh tovushlarni toʻgʻri talaffuz qilish, bir-biriga oʻxshash (satr osti, satr usti harflari) harflarni farqlab yozish mashqlari ustida ishlash.

Tinglangan audiomatn tarkibidagi insonning tashqi ko‘rinishi va xarakterini ifodalashda ishlatiladigan til birliklarini aniqlay olish va ularning imlosi bilan bog‘liq mashq va topshiriqlar ustida ishlash.

Gaplar yig‘indisi va matnni farqlash. Matndagi gaplar o‘rtasidagi bog‘liqlikni tushunish. Matn yaxlitligiga xizmat qiladigan vositalarni (mantiqiy bog‘lanish, olmoshlar) tushunish.

**Kun tartibi.** Mavzu bilan bog‘liq bo‘lgan matn ustida ishlash, unda berilgan harakatni bildiruvchi soʻz va birikmalarning ma’nosini anglash, imlosi bilan tanishishga oid mashq va topshiriqlar. Matn tarkibidagi yonma-yon kelgan bir xil undoshli so‘zlarni aniqlash va ularning imlosi ustida ishlash.

Tartib, uning ahamiyati, bolalarning kun tartibi qanday bo‘lishi kerakligi haqida suhbat qurish, suhbat jarayonida tengdoshlari va kattalar bilan suhbatga kirisha olish, suhbatlashish odobiga rioya qilish, berilgan savolni tushunish
va tartibli javob bera olishga o‘rgatish mashqlari.

Kun tartibi bilan bog‘liq audiomatnni tinglash, ushbu matn asosida o‘z kun tartibini tuzish va uni yoza olishga oid topshiriqlarni bajarish mashqlari.

Vaqtni ifodalovchi so‘zlar va ularning imlosi bilan tanishish, raqamlar orqali berilgan sonlarni harflar orqali ifodalash, so‘zlar orasida vergulning qo‘llanilishi bilan bog‘liq mashq va topshiriqlar ustida ishlash.

Matnda bayon etilgan voqealar ketma-ketligini tushunish. Voqealarni to‘g‘ri xronologik tartibda joylashtira olish.

**Bolalarning sevimli bayramlari.** Bayramlar mavzusi bilan bog‘liq rasmlarda ifodalangan voqealarni ogʻzaki tasvirlash, bayram nomlarining imlosini o‘rganish, mavzu bilan bog‘liq ikki yoki undan ortiq gapdan iborat kichik ijodiy matn yaratish.

Audiomatnni tinglash, matn yuzasidan berilgan savollarga javob bera olish, matn mazmuni asosida o‘z xulosasini aytishga oid mashqlar.

“Men bayramni qanday nishonlayman?” mavzusida fikr ifodalash va o‘z gʻoyasini ayta olish ustida ishlash. Fikrni dalillashda qo‘llaniladigan til birliklari, ularning nutq tuzishdagi ahamiyati bilan tanishish, kayfiyatni ifodalovchi so‘zlar va vositalarni aniqlash, ularni og‘zaki va yozma nutqda qo‘llash mashqlari.

Mavzu bilan bog‘liq she’riy matnlar tahlili, she’rdagi ohangdoshlik
va qofiyadosh so‘zlarni ajrata olish bilan bog‘liq mashq va topshiriqlar ustida ishlash.

Yaqin qarindoshlarni bayram bilan tabriklash uchun tabriknoma yozish.

Matnni mantiqiy qismlarga bo‘la olish. Matn uchun reja tuzish.

**II. Boʻlim. Tabiat ne’matlari
(24 soat)**

**Yashil sayyora.** Berilgan matndagi so‘z va birikmalarning ma’nosini anglash, matndagi rangni bildirgan so‘zlarni ajrata olish bilan bog‘liq mashq
va topshiriqlar ustida ishlash. Matndagi atoqli otlar va sanoq sonlarning yozuvda ifodalanishi bo‘yicha topshiriqlar ustida ishlash. Matn yuzasidan berilgan savol
va topshiriqlarni to‘g‘ri anglash, savollarga tartibli javob bera olish mashqlari.
X va H tovushlarini o‘zaro farqlash, ushbu tovushlar ishtirok etgan so‘zlar imlosi ustida ishlash mashqlari.

Berilgan mavzu yuzasidan suhbat qurish, unli va undosh tovushlarni to‘g‘ri talaffuz qilish bilan bog‘liq mashq va topshiriqlar ustida ishlash. Fikr ifodalashda tartibni bildiruvchi so‘zlardan (birinchidan, ikkinchidan) foydalanish mashqlari.

Tabiatni asrash mavzusida uch yoki undan ortiq gapdan iborat matn yaratish. Bu jarayonda atoqli otlardan foydalanish, ularning bosh harflarda yozilishi haqida tushuncha berish.

Matnda berilgan tasvirlarni tushunish. Tasvirga mos rasmlar tanlash yoki chizish.

**Jonli burchak.** Berilgan audiomatnning mazmuni bilan tanishish, audiomatn tarkibida berilgan ayrim so‘zlar tahlilini olib borish, unli va undosh tovushlarni farqlash, ularni to‘g‘ri talaffuz qilish. J harfining ikki tovushni ifodalashi haqida ma’lumot berish, ularni farqlash bilan bog‘liq mashq
va topshiriqlar ustida ishlash. Matn mazmuni ustida ishlash, ushbu matnning xulosasi va g‘oyasi yuzasidan og‘zaki suhbat qurish.

Sevimli uy hayvonlari bilan bog‘liq mavzuda og‘zaki suhbat uyushtirish, bunda hayvonlarga atab qo‘yilgan nomlar, nomlarning qanday tanlanishi bilan bog‘liq savollarga javob berish, o‘z fikrini ifodalashda xabar, so‘roq va buyruq ohangidan foydalana olish bilan bog‘liq mashq va topshiriqlar ustida ishlash.

Hayvonlar bilan bog‘liq tasviriy ifodalar ustida ishlash, tasviriy ifodalarning nutqni boyitishdagi ahamiyati haqida ma’lumot berish. Tasviriy ifodalar yordamida bo‘g‘in ko‘chirish qoidalariga rioya qilgan holda ikki yoki undan ortiq gap yozish, gapning oxirida qo‘llaniladigan tinish belgilari.

Matndagi (asardagi) voqealar ketma-ketligi hamda sabab va oqibat bog‘lanishlarini tushunish.

**Husnixat darsi:** so‘zlarning orasidagi masofani ajratishda bir xillikka rioya qilish, xatboshini ajratish.

**III.Boʻlim. Sog‘ tanda – sog‘lom aql
(24 soat)**

**Foydali sabzavotlar.** Berilgan matn asosida d-t, b-p, z-s, j-ch, g-k, v-f undoshlarining talaffuzi, imlosi, d-t undoshlarining talaffuzda tushib qolishi, yozuvda saqlanishi, q va g‘ tovushlari, ularning talaffuzda va yozuvda qo‘llanilishi bo‘yicha mashq va topshiriqlar ustida ishlash. O‘rganilgan qoidalar asosida ikki yoki undan ortiq gap tuzib, o‘z fikrini yozma ifodalash topshirigʻi ustida ishlash.

Tutuq belgisi ishtirok etgan matnlar ustida ishlash, unli tovushdan keyin kelgan va undosh tovushdan keyin kelgan tutuq belgisining vazifasini tushuntirish bilan bog‘liq mashq va topshiriqlarni bajarish. Tutuq belgisi tushib qolganda so‘z ma’nosining o‘zgarishi bilan bog‘liq topshiriqlarni bajarish. Ma’nosi izohlanishi kerak bo‘lgan so‘zlar izohi bilan tanishish, bunda lug‘at va undan foydalanish qoidalariga rioya qilish.

Sog‘lom bo‘lish uchun tana a’zolariga qanday vitaminlar zarurligi haqida suhbat qurish. Bunda insonning tana a’zolarini ifodalovchi soʻzlar va ularning imlosi bilan tanishish. Suhbat jarayonida nutqda so‘roq, buyruq, xabar mazmunidagi gaplarni qo‘llash, ularning ohangi va imlosi ustida ishlash. Belgini bildiruvchi so‘zlar bilan bog‘liq mashq va topshiriqlar ustida ishlash.

Matnning umumiy mazmunini tushunish. Matnga sarlavha tanlash.

**Xotiram kuchli boʻlay desangiz.** Berilgan matnda shaxs va narsa nomlarining ko‘plikda qo‘llanilishiga e’tiborni qaratish, shaxs va narsa nomlarining ko‘plikda qanday qo‘llanilishi haqida ma’lumot berish. Matn tarkibidagi ma’nosi izohlanishi lozim bo‘lgan so‘zlar izohi bilan tanishish, ushbu so‘zlarni daftarga yozish. Matn yuzasidan savollar berishga o‘rgatish, shuningdek o‘z javoblarida fikr ifodalashda tartibni bildiruvchi so‘zlar (avval, keyin)dan foydalanishga o‘rgatish. X va h tovushlarini o‘zaro farqlash, ushbu tovushlar ishtirok etgan so‘zlar imlosi ustida ishlash.

Matnda fikrni asoslaydigan gaplarni topish va tahlil qilish.

**Oq terakmi, ko‘k terak? (Milliy o‘yinlar, sport).** Berilgan mavzu bilan bog‘liq audiomatnni tushunish, undagi ayrim so‘zlar talaffuziga e’tiborni qaratishga oid mashq va topshiriqlar. Eshitilgan tovushlarni harflarga moslashtirib yozish mashqlarini bajarish. Tinglangan audiomatnning g‘oyasi va xulosasini aniqlash bilan bog‘liq bo‘lgan mashq va topshiriqlar ustida ishlash. Joy nomlari va ularning bosh harflarda yozilishi bilan bog‘liq mashq va topshiriqlar ustida ishlash.

Berilgan matndagi ayrim so‘zlarning fikr ifodalashdagi o‘rni. Matn tafsilotlarini aniqlashtirishda kim?, nima?, qayerda?, qachon?, nima uchun?, qanday qilib? kabi savollarning mazmunini tushunish va javob berish bilan bog‘liq topshiriqlar ustida ishlash.

She’riy matndagi ohangdoshlikni hosil qiluvchi so‘zlarni aniqlash, she’rni ifodali o‘qish va yod olish.

Matnda ifodalangan ma’lumotni boshqa shaklda (jadval, grafik) ifodalash.

**IV.Boʻlim. San’at va madaniyat
(22 soat)**

**Ertakdagi qahramon.** Berilgan ertak matni tarkibidagi ayrim so‘zlarning talaffuzi va imlosi. d-t, b-p, z-s, j-ch, g-k, v-f undoshlarining talaffuzi va imlosi. d-t undoshining talaffuzda tushib qolishi, yozuvda saqlanishi, q va g‘ tovushlari, ularning talaffuzda va yozuvda qo‘llanilishi bilan bog‘liq mashq va topshiriqlar ustida ishlash.

Tinglangan ertak matni ustida ishlash, ertakdagi qahramonlarga tavsif berish, ertak mazmuni asosida xulosa chiqarish va o‘z fikrlarini tartibli, ifodali yetkaza olishga qaratilgan mashq va topshiriqlar ustida ishlash. Tengdoshlari
va kattalar bilan suhbatga kirisha olish, suhbatlashish odobiga rioya qilish
(bir-birini hurmat qilish, soʻzga chiqishni istashini hurmat bilan soʻrash, mavzu yoki matn yuzasidan navbat bilan gapirish) qoidalari.

Ertak qahramonlariga berilgan audiotavsifni tinglash orqali ayrim so‘zlarning aytilishi va yozilishini taqqoslash, ular o‘rtasidagi farqni aniqlash mashqlari. Ushbu qoidalar asosida sevimli ertak qahramonlari haqida ikki yoki undan ortiq gap yozish.

So‘zlarning ma’nosini aniqlashda tovushlarning o‘rni haqida ma’lumot berish, so‘zdagi bir tovushni o‘zgartirish orqali so‘zning ma’nosini o‘zgartirish mashqlari ustida ishlash.

Matndagi (asardagi) voqealar ketma-ketligini tushunish. Voqealarning ketma-ketligi, sabab va oqibat bog‘lanishlarini tahlil qilish. Matndan xulosa chiqarish.

**Birinchi kitobim.** Kitob va uning ahamiyati bilan bog‘liq matn bilan tanishish, undagi ayrim so‘zlarga o‘quvchi e’tiborini qaratishga oid mashq
va topshiriqlar. A va O unlisini to‘g‘ri tallaffuz qilishga va yozuvda ifodalashga o‘rgatish bilan bog‘liq mashq va topshiriqlar ustida ishlash. Matn yuzasidan savollar berish, savollarga javob berishda o‘z fikrlarini aniq va tartibli ifodalash mashqlari.

Kitob o‘qish qoidalari haqidagi audiomatnni tinglash, unda i va u unlisini to‘g‘ri talaffuz qilish va yozuvda ifodalanishi, u unlisining i tarzida aytilishi
va yozilishi bilan bog‘liq mashq va topshiriqlar ustida ishlash. Bo‘g‘in ko‘chirish qoidalari.

Kim?, nima?, qayerda?, qachon?, nima uchun?, qanday qilib? kabi savollarga javob berish orqali so‘zlarning kishi, narsa nomlari, ularning belgisi, miqdori va harakati kabi ma’nolarni ifodalashi. Shaxs nomini bildirgan so‘zlar, ularni so‘roq berish orqali aniqlash bo‘yicha mashq va topshiriqlar ustida ishlash. Harfiy birikmalar ishtirok etgan so‘zlarni aniqlash, ular imlosiga e’tibor qaratishga oid mashqlar ustida ishlash.

Kitoblarning turlarini (badiiy kitoblar, ilmiy va o‘quv kitoblari – lug‘atlar, ensiklopediyalar, darsliklar) va ularda qo‘llaniladigan matnlarni farqlash. Ularning vazifasi, qo‘llanilish o‘rni haqida dastlabki tushunchalar.

**Mehmon bo‘lish yaxshi-da!** Mehmon bo‘lish qoidalari haqidagi matn mazmuni bilan tanishish, undagi soʻz va birikmalarning ma’nosini anglash. Narsalarning nomini bildirgan so‘zlar, ularni so‘roq berish orqali ajrata olish bilan bog‘liq mashq va topshiriqlar ustida ishlash.

Mehmon kutish qoidalari, o‘z uyida mehmonni qanday kutib olish haqida og‘zaki suhbat uyushtirish, bunda mehmon bilan qanday munosabatda bo‘lish, suhbat jarayonida qanday so‘zlardan foydalanish kerakligi haqida, suhbatlashish odobiga rioya qilish, bir-birini hurmat qilish, soʻzga chiqishni istashini hurmat bilan soʻrash, navbat bilan gapirishga odatlanish haqida fikr almashish. Kattalar bilan suhbatlashishda qo‘llaniladigan til birliklari va ulardan foydalanish.

Bo‘g‘in ko‘chirish qoidalariga rioya qilgan holda berilgan rasm asosida mehmonga borish odobi mavzusida 2-3 ta gap tuzib yozish.

Matn (asar) qahramonlari xatti-harakatlaridan xulosa chiqarish. Asar qahramonlariga tavsif berish.

**V. Boʻlim. Til va dil
(21 soat)**

**She’r bo‘ladigan so‘zlar.** Til haqidagi she’rni tinglash, unda qo‘llanilgan so‘zlarning ma’nolari bilan tanishish. She’r matni yordamida soʻzlashuv tili
va badiiy nutqning o‘rtasidagi farqni tushunish bilan bog‘liq topshiriqlar ustida ishlash. She’riy matnda ohangdoshlikni hosil qiluvchi so‘zlarni aniqlash, she’riy matnni o‘qish qoidalari bilan tanishish.

Tasviriy ifoda, undan foydalanish. Berilgan matn tarkibidagi tasviriy ifodalarni aniqlash, ularning nutqni boyitishdagi ahamiyati haqida suhbatlashish. Muayyan narsa va shaxslar haqidagi tasviriy ifodalar yordamida 2 yoki undan ortiq gapdan iborat matn yaratish, matnni yaratishda bo‘g‘in ko‘chirish qoidalariga rioya qilish.

Soʻzlarning koʻp ma’no anglatishi. Ko‘p ma’no anglatuvchi so‘zlar bilan tanishish, ko‘p ma’no anglatuvchi so‘zlar bilan bog‘liq mashq va topshiriqlar ustida ishlash.

She’riy nutqga xos bo‘lgan xususiyatlar: qofiya, ohang. Badiiy nutqdagi o‘xshatishlarni va sifatlashlarni tushunish.

**Maqolning mag‘zi.** Maqollar bilan bog‘liq mavzuda berilgan audiomatnni tinglash orqali maqollar va ularning mazmuni bilan tanishishga oid topshiriqlar. Shaxs va narsaning nomini bildirgan so‘zlar. So‘roq berish orqali shaxs va narsa nomlarini ajrata olish mashqlari.

Berilgan matn mazmuni yuzasidan suhbat qurish, boʻgʻinga ajratilmaydigan soʻzlar bilan tanishish, ularning imlosi va talaffuzi bilan bog‘liq mashq
va topshiriqlar ustida ishlash. Yonma-yon kelgan har xil undoshli va bir xil undoshli so‘zlarning bo‘g‘inlarga ajratilishi bilan bog‘liq mashqlarni bajarish.

Maqollar va gaplarni ular ifodalangan mazmun bo‘yicha tahlil qilish, maqol va gapni farqlay olish bilan bog‘liq mashq va topshiriqlar ustida ishlash.

So‘zlarning ko‘chma ma’nosi. Matnda ko‘chma ma’noda ishlatilgan so‘zlarning ma’nosini kontekstdan tushunish. Matn mazmuniga mos maqol tanlash.

**VI. Boʻlim. Fan va texnologiyalar
(12 soat)**

**Oy Yerdan kattami?** Berilgan matnning mazmuni yuzasidan suhbat qurish, matn mazmunini qayta hikoya qilish, so‘zning fikr ifodalashdagi o‘rni
va ma’nolari bilan bog‘liq mashq va topshiriqlar ustida ishlash. Matn tarkibida berilgan atamalarni aniqlash, lug‘at yordamida ularning izohi bilan tanishish.

Fazogirlik kasbi haqidagi audiomatn bilan tanishish. Unda so‘zlar tarkibidagi unli va undosh tovushlarning qo‘llanilishi bilan bog‘liq mashq
va topshiriqlar ustida ishlash. Harfiy birikmalar ishtirok etgan so‘zlarni aniqlash
va ularning imlosi bilan bog‘liq mashqlar.

Qiziqarli kasblar, kasb tanlash haqidasuhbat qurish,suhbat davomida kasbga oid so‘zlar va ularning imlosi bilan tanishish. O‘zi tanlagan kasb haqida
ikki yoki undan ortiq gapdan iborat matn yaratish, unda so‘zlarni bo‘g‘inlarga ajratish va gapga nuqta qo‘yish bilan bog‘liq mashq va topshiriqlar ustida ishlash. Tengdoshlar bilan suhbat jarayonida qo‘llaniladigan so‘zlar, ulardan foydalanishga oid mashqlar ustida ishlash.

Badiiy bo‘lmagan (faktik ma’lumotlar beradigan) matnni tushunish. Verbal (matnli) va vizual (grafik, illyustratsiya, jadval va hokazo) kerakli ma’lumotni qidirib topish.

**VII. Boʻlim. O‘quv yili oxirida takrorlash
(8 soat)**

Ushbu soatlarda o‘quvchining yil davomida o‘qib, eshitib tushunish, og‘zaki va yozma nutqqa oid bilim, ko‘nikma va malakalari sinovdan o‘tkaziladi. Sinov natijalari asosida qo‘shimcha ta’limiy ishlar amalga oshiriladi.

**Talaffuzga o‘rgatish fanidan o‘quv dasturi**

**Tushuntirish xati**

**(1-2-sinflar uchun)**

Eshitmaydigan bolaning nutqni egallash jarayoni murakkab va maxsus tashkil etilgan sharoitda amalga oshiriladi. Chunki sog‘lom bola eshitib taqlid qilib egallaydigan ovozli nutqni, eshitish qobiliyati buzilgan, nutqni ilgari eshitmagan bola, o‘qituvchining artikulyasiyasiga taqlid qilganda ham, uning ovozli nutqini ifodalay olmaydi. Shu sababli eshitmaydigan bola avval nutqni eshitishni o‘rganib keyin uning talaffuzini egallaydi.

Eshitishida muammolari bo‘lgan bolalar maxsus maktablarida talaffuzga o‘rgatish ikki xil yo‘l bilan amalga oshiriladi:

Birinchi yo‘l - maxsus, yakka tartibda amalga oshiriladigan korreksiya mashg‘ulotlarida.

Ikkinchi yo‘l - barcha darslar davomida va darsdan keyin, sinfdan tashqari vaqtda, (butun kun davomida) tarbiyaviy mashg‘ulotlar davomida.

Kar, zaif eshituvchi bolalarning ta’limida, xususan ona tili ta’limida, o‘quvchilarga to‘g‘ri, aniq, ravon gapirishni o‘rgatish asosiy ta’limiy va korreksion maqsad bo‘lib, bunga eshitish qobiliyatini rivojlantirish va undan keng miqyosda foydalanish asosida erishish ko‘zda tutiladi.

O‘quvchilarga o‘zbek tili tovushlarining to‘g‘ri talaffuzini o‘rgatish uchun mutaxassis o‘qituvchi o‘zbek tili me’yorlari, uning talaffuz me’yorlarini mukammal bilishi talab qilinadi. Ya’ni o‘zbek tili fonemalari haqida, ularning so‘zlardagi pozitsion o‘zgarishlari haqida chuqur bilimga ega bo‘lishi talab qilinadi.

**O‘zbek tilidagi unli tovushlar tasnifi.** Yakka mashg‘ulot o‘qituvchisi eshitishida muammosi bo‘lgan bolaga o‘zbek tili tovushlarining talaffuzni o‘rgatishdan oldin har bir tovushning tasnifidan kelib chiqishi lozim.

Ovoz va shovqinning ishtirok etish darajasiga ko‘ra tildagi fonemalar ikkiga bo‘linadi: unli fonemalar va undosh fonemalar.

Unli fonemalar un paychalarining tebranishi bilan paydo bo‘ladi. Unli tovushlarni talaffuz qilganimizda, o‘pkadan chiqadigan havo oqimi og‘iz bo‘shlig‘ida biror to‘siqqa duch kelmasdan chiqadi. Lekin og‘iz bo‘shlig‘i tovushlarning aytilishida rezonatorlik vazifasini o‘taydi. Unli tovushlarning
xilma-xilligi va sifati og‘iz bo‘shlig‘ining hajmi va undagi a’zolarning holatiga: tilning ko‘tarilish darajasiga, lablarning ishtirokiga va holatiga bog‘liqdir.

Undosh tovushlar unli tovushlardan quyidagicha farq qiladi: undoshlar og‘iz bo‘shlig‘ida paydo bo‘ladi va shovqindan iborat bo‘ladi, yoki ularda qisman shovqin qatnashadi; undoshlarning talaffuzida o‘pkadan chiqadigan havo oqimi bo‘g‘izdagi un naychalarini ba’zan titratib, ba’zan titratmay o‘tadi. og‘iz bo‘shlig‘idagi a’zolarning to‘sig‘iga duch keladi, buning natijasida havo oqimi portlab yoki sirg‘alib chiqadi; undoshlarni odatda cho‘zib talaffuz etib bo‘lmaydi, unlilarni esa istagancha cho‘zib aytish mumkin (a-a:, a::, a:::).

Hozirgi o‘zbek adabiy tilida unli fonemalar oltita: i, e, a, o, o‘, u.

Bu unlilar hozirgi o‘zbek yozuvida olti harf yordamida ifodalanadi:

|  |  |
| --- | --- |
| **Tovush** | **Harf** |
| i | i |
| e | e |
| a | a |
| o | o |
| o‘ | o‘ |
| u | u |

**Eshitishida muammolari bo‘lgan (kar, zaif eshituvchi) bolalar maktablarida talaffuzga o‘rgatish tartibi va yo‘llari.**

Maxsus sharoitda nutq o‘rgatilmagan kar bolalar ham o‘z ovozini sezadi. Bu holat xissiy vaziyatlarda, ya’ni bolalar quvonganda yoki yig‘laganda
va atrofdagalarning e’tiborini qaratishga harakat qilganlarida namoyon bo‘ladi.

Bolalar ovoz kuchini, balandligi va tembri bo‘yicha har-hil o‘qiydilar. Karlarda ovoz tavsifi ularning eshitish xolati va uni yo‘qotish davriga bog‘liqdir. Odatda eshitish qoldig‘iga ega bo‘lgan va kech kar bo‘lgan bolalar tabiiy ovozga ega bo‘ladilar.

Hayotining 1-, 2-yilida, shuningdek tug‘ma ravishda eshitishini yo‘qotgan yoki eshitish qoldig‘iga ega bo‘lmagan bolalarda har-xil ovoz nuqsonlarini (masalan: kuchsiz, chinqirgan, baland, pinqilik) ko‘rish mumkin.

O‘qituvchi uchun o‘quvchining maktabga kelgan kunidanoq ovoz chiqarish reaksiyasini chaqiruvchi har-xil vaziyatlardan foydalanishi muhimdir. Buning muhimligi shundaki, ayrim bolalar o‘z ovoz aparatidan foydalana olmaydilar, bunday bolalar xuddi ovozsizdek tuyuladi.

Bunday holatlarda, ya’ni o‘quvchining ovozi hosil bo‘lmayotgan paytlarda o‘qituvchi yoki ota-ona otolaringologga uchrashi va bu o‘quvchining ovoz apparatining xolatini aniqlashi kerak.

Tayyorlov mashqlari o‘yin harakatlarida, ya’ni yuzning har-xil xarakati
va ifodali mimikasi bilan ifodalanadi. Bu o‘quvchilarda tabiiy jarangli ovoz chiqarishga imkon beradi.

Ko‘pchilik kar o‘quvchilarda eshitish qoldig‘i mavjuddir. Bundan foydalanish va bolalarga o‘qituvchining ovozi bilan birga o‘z ovozini eshitish imkoniyatini yaratish juda muhimdir. O‘quvchi bilan ishlaganda dastlab cho‘ntak, individual apparatlardan foydalanish zarur. Namuna sifatida quyidagi tayyorlov ovoz mashqlarini sanab o‘tamiz.

Oddiy, sodda so‘zlarni avvaliga taqlid bo‘yicha, keyinchalik mustaqil, musiqa-rasm, o‘yinchoqlar ovozini taqlid qildirib, nomlarini aytgan holda talaffuz qilish.

Namunaviy material, ot, mo‘, (sigir), ba (qo‘y), qu-qu (tovuq), miyov (mushuk).

O‘qituvchi rasm yoki o‘yinchoqni ko‘rsatib, tegishli ovoz chiqarib, so‘zni talaffuz qiladi va taqlidga asosan o‘quvchilar ovozini xosil qiladi.

Tayyorlov ovoz mashqlarini o‘yin, insinirovkalar bilan olib borish yaxshi natija beradi. ***Masalan:***

a) qo‘g‘irchoqqa alla aytish. O‘quvchilar navbat bilan qo‘llarida qo‘g‘irchoqni tebratib, o‘-o‘-o‘-o‘ tovushini talaffuz qiladi.

b) chaqirish. Bolalar “o‘rmon” sahnasida ishtirok etib, yo‘qolgan o‘quvchini chaqiradilar.

v) mushuk va qushlar. O‘quvchilarning biri mushuk, qolganlari qush kabi qanot qoqadilar. Mushuk - miyovlaydi, qushlar - ku-ku, chi-chi-chi, pi-pi-pi deb talaffuz qiladi.

Alifbe davrining dastlabki qismida yani ikkinchi chorak davomida tayyorlov sinf o‘quvchilari daktil va og‘zaki tarzda o‘qitiladilar. Uchinchi chorakdan boshlab og‘zaki daktil tarzda o‘qiydilar. Chunki bu davrga kelib o‘quvchilar 18 ta asosiy fonemalarni egallab oladilar, qolganlarini vaqtincha almashtirib talaffuz qiladilar. Shu tufayli hali talaffuzini egallamagan tovushlargina daktillab o‘qilib, qolgan hamma tovushlar og‘zaki aytilishi talab qilinadi.

Karlarni og‘zaki so‘zlashuv nutqiga o‘rgatishga dastlab talaffuzi oson, engil, ko‘rinadigan 18 ta tovush talaffuzi o‘rgatiladi: a, o, u, i, e, o‘, p, t, k, f, s, sh, x, m, n, r, l. Qolgan tovushlar vaqtincha quyidagi tartibda almashtirib aytiladi: b-p, d-t, g-k, z-s, ch-sh, q-k.

Dasturning bu talabini to‘liq amalga oshirish uchun sinf o‘qituvchisi yakka mashg‘ulot o‘qituvchisi va ota-onalari bilan hamkorlik yaxshi yo‘lga qo‘yilgan bo‘lishi va ularning oldiga yagona talab qo‘yilgan bo‘lib, faoliyat ko‘rsatmog‘i lozim.

**Ovoz nuqsonlari va ularni bartaraf etish usullari.**

***Ovoz kuchi bilan bog‘liq nuqsonlarga quyidagilar kiradi:***

Juda sekin kuchsiz, deyarli eshitilmaydigan ovoz. Kuchsiz past ovozli o‘quvchilar bilan unlilarni tovushlarni talaffuzini o‘rgatishda ularning me’yordagi ovozni tomog‘idagi vibratsiyani sezish, chuqur nafas olib a-------; o-------; u-------: va hokazo unlilar talaffuz qildirish yo‘li bilan ovoz sozlanadi.

Yana bunday xolatlarda “m” tovushini (m-------) cho‘zib ayttirib, vibratsiyani sezdirish orqali ovoz sozlanadi va me’yorga keltiriladi.

***Ovoz balandligi bilan bog‘liq nuqsonlarga quyidagilar kiradi:***

Juda baland, juda past ovoz. Past ovoz bu do‘rillagan, xirillagan ovoz. Baland ovoz bu falset, chiyillagan ovoz. Past ovozni korreksiyalashda avval eshituv nazoratidan foydalaniladi. Eshitish apparati orqali me’yordagi ovozni eshittirib, taqlid qildiriladi.

Bola bu usulda ovozini to‘g‘rilay olmagan taqdirida eshitish va taktil sezgi birgalikda qo‘llaniladi.

Fal’set ovoz-baland ovoz, ko‘krak rezenatorisiz hosil bo‘luvchi ovoz. Bunday ovoz asosan bolaga me’yordagi ovozda vibritsiya tomoqda bo‘lishi sezdiriladi. Ushbu nuqson juda qo‘pol va nutqqa salbiy ta’sir qiladi.

Bu nuqsonni bartaraf qiluvchi yagona bir yondashish mavjud emas. Ayrim o‘quvchi **a**----- tovushida, boshqasi **m**----- tovushida me’yorga tushadi.

Ularga me’yordagi ovozni tomog‘idagi vibratsiyani sezish, chuqur nafas olib a-------; o-------; u------- va hokazo unlilar talaffuz qildirish yo‘li bilan ovozini me’yorga keltirish mumkin.

Hamda “m” tovushini (m-------) cho‘zib ayttirib, vibratsiyani sezdirish orqali ovoz sozlanadi va me’yorga keltiriladi.

**Ovoz tembrining buzilishi bilan bog‘liq bo‘lgan nuqsonlar.**

1. Past, jarangsiz, shivirlashga yaqin ovoz. Bunda ham “M” tovushini cho‘zib talaffuz qildirib ovozini me’yorga keltirib eshitish apparati orqali eshittirish, shu bilan bir qatorda tomog‘idan vibratsiyani sezish usuli qo‘llaniladi. “M”-------.

2. Pinqilik. Agar pinqilik kuchli bo‘lsa, otaloringologga uchrash lozim, chunki bolaning yumshoq tanglayida yirtiq bo‘lishi, yoki burnida o‘simtalar bo‘lishi mumkin.

Ushbu nuqsonni bartaraf etishda o‘quvchidan pa------- bo‘g‘inlarda ko‘proq oxirgi unlini ajratib talaffuz etish orqali to‘g‘rilab boriladi. Mashq davomida o‘qituvchi o‘quvchining qo‘lini burunning bir qanotiga qo‘ydirtirib, tebranishni sezdiradi. Ya’ni tebranish sezilsa “xato” sezilmasa “to‘g‘ri” deb tushuntiriladi.

***Xirillagan ovoz****.* Bunday ovoz uchraganda o‘quvchini otolaringologga yuborish kerak, chunki bunda bola tomog‘ining holati o‘rganilishi lozim. Otolaringolog ko‘rigidan so‘ng uning tavsiyasi bo‘yicha ish rejalashtiriladi.

***Nafas ustida ishlash.***

Kar bola odatda to‘la yoki me’yoridagi vital (nonutqiy) nafasga ega bo‘ladi.

Agar karlarga bir nafasda mumkin qadar ko‘p bo‘g‘in va alohida tovushlarni uzoq talaffuz qilish talab qilinsa, ovoz va artikulyatsion apparati rivojlanmaganligi sababli eshituvchilar kabi bu topshiriqni to‘laqonli bajara olmaydi.

Kar bolada nutqiy nafasni rivojlantirish uchun nafas o‘yinlari, qog‘oz parchalarini puflab turish, pufaklarni puflash, havoda paxtani puflash, stol bo‘ylab qalamlarni tebratish kabi nafas, o‘yin-mashqlarini o‘tkazish, unlilarni cho‘zib qator bo‘g‘inlarni, butun so‘z va jumlalarni bir nafasda talaffuz qildirish talab etiladi.

Sekin-sekin nafas chiqarishning davomiyligiga talab kuchayadi. Agar tayyorlov sinfda bir nafasda 4-5 bo‘g‘inli so‘z, jumlalarni talaffuz qilsalar (masalan: Men yozdim), 3 sinfda jumlalar uzunligi 10-12 ta bo‘g‘inga yetadi. (Masalan: Men qiziqarli kitob o‘qidim.).

**Mazkur dastur talabiga binoan:**

Ikkinchi sinfning oxirida bolalar dasturda belgilangan tovushlarni aniq talaffuzi qolgan, talaffuzi qiyin tovushlarni vaqtincha almashtirgan holda aniq talaffuziga erishilishi talab qilinadi.

U - sinfda barcha tovushlarning aniq talaffuzi, nutqiy nafasdan to‘g‘ri foydalanib, orfoepiya qoidalariga rioya qilgan holda, mantiqiy urg‘udan to‘g‘ri foydalanib so‘zlashuv nutq orqali muloqot qila olishi talab qilinadi.

**O‘QUV DASTUR**

**1. Nutq paytida to‘g‘ri nafas olish ko‘nikmasini shakllantirish:**

- burni bilan chuqur nafas olib cho‘zib havoni chiqarish (bunda nafas mashqlari uchun tayyorlangan kapalakchani uchirish, sharni puflash, paxtadan qilingan to‘pchani puflash va hok.);

- nafas olib uni 3 ga bo‘lib chiqarish (o‘qituvchiga taqlid qilib ovozsiz p p p deb nafasni chiqarish).

**2. Ovoz ustida ishlash:**

***Ovoz mashqlari:*** o‘yin, insinirovkalar bilan olib borish.

- qo‘g‘irchoqqa alla aytish. O‘quvchilar navbat bilan qo‘llarida qo‘g‘irchoqni tebratib, o‘-o‘-o‘-o‘ tovushini talaffuz qiladi.

- chaqirish. Bolalar “o‘rmon” saxnasida ishtirok etib, yo‘qolgan o‘quvchini chaqiradilar.

- mushuk va qushlar. O‘quvchilarning biri mushuk, qolganlari qush kabi qanot qoqadilar. Mushuk - miyovlaydi, qushlar - ku-ku, chi-chi-chi deb talaffuz qiladi.

Chuqur nafas olib (nafas mashqlari ovoz mashqlari bilan parallel olib borilgani maqsadga muvofiq) har bir nafasda bittadan unli tovushni aytish. Eshitish apparati bor bo‘lganda eshitib taqlid qilib nazorat qildirish. Apparat bo‘lmagan holda taktil - vibratsiya orqali nazorat qildirish (kaftning orqasini tomog‘iga qo‘yib) a-----------; o-----------; u-----------; o‘-----------.

Nafas olib uni portlatib chiqarish. Bu mashqni lablarni jipslashtirib burun bilan chuqur nafas olib “r”, “t” tovushini qisqa, lekin shiddat bilan ayttirish.

Bitta olgan nafasi bilan 2, 3, 4 ta bo‘g‘inni ayttirish (rara, rarara, tatatata).

Har xil bo‘g‘inni urg‘u bilan ayttirish: pa`papa, papa`pa, papapa`;

Bo‘g‘inlarni cho‘zib ra-------, ro-------, ru------- ayttirish.

O‘qituvchiga taqlid qilib so‘zlarni aytish (o - ra, o - ta, lo - la).

Bo‘g‘inlar va so‘zlarni aytishda ovozning to‘g‘ri balandlikda tutilishiga erishish, har bir unlini aytganda ovozni me’yordagi tembrda kuchda chiqarilishiga erishish. Ovozdagi buzilishlarni to‘g‘rilash (masalan falset, ping‘ilik, ba’zi tovushlarda ovozni balandlatish va boshqalar). Nutqning ritmik intonatsiya jihatdan tuzilishini eshitib tushunish: so‘zdagi urg‘u, birorta so‘zga urg‘u berib gap aytilishi, pauzalar, unlilarni qisqa yoki cho‘zibroq aytilishi.

Tovushlarning qolganlarini quyidagi jadval taribida talaffuzini shakllantirish. So‘zlar va gaplarda dastlab talaffuzi oson, yengil, ko‘rinadigan 18 ta tovush talaffuzi: a, o, u, i, e, o‘, p, t, k, f, s, sh, x, m, n, r, l. Quyidagi tovushlarni vaqtincha quyidagi tartibda almashtirib aytish: b-p, d-t, g-k, z-s, ch-sh, q-k.

|  |  |
| --- | --- |
| T t tovushi | ta, to, pa, po, ota, ot, opa, ota, ot |
| L l tovushi | la, lo, po, ta, to, lola, lola, opa, ota, ol, ot, ota, opa |
| M m tovushi | Ma, mo, la, lo, ta, to, ol-ma, Lola ma olma. Lola ma lola. Opa, Lola, olma. Ota, Lola, olma. Lola, ma ot, Opa Lolaga olma be-rayapti. Lola otasi bi-lan olma ko‘rayapti. Lolaga opasi olma berayapti. Lolaga otasi olma berayapti. |
| I i tovushi | Pi, ti, itip, til, Olim, Olim ma olma |
| O‘, o‘ tovushi | Po‘, to‘, lo‘, mo‘, po, to, pa, ta, la, ma, to‘ti, ot, to‘p, Lola ma top. Olim, ma to‘p. To‘ti, olma ol.Bola va to‘ti. Bola va to‘p. Lola Olimga to‘p berayapti. |
| D d tovushi | Da, do, do‘ di, ta, to, to‘ ti, ma, mo, mo‘ mi, dalo, ota, poda, poda, dalada, Dalada o‘tmo‘, Poda dalada. To‘ti olma oldi. Lola, to‘p ol. Lola top oldi. ala, p.da. Ota, lola va Olim uyda. |
| S s tovushi | Sa, so, so‘, ma, mo‘, la, lo, lo‘, soat, Saodat, Soli, Olim, ma sjat, Saodat olma oldi. Soli soat oldi.Stol, os, Lola, olma soldi. Saida soat oldi. Saida, ma soat os.Olim Saidaga soat berayapti. Olim bilan Saida olma terayapti.Saida ma ip. Saida ip oldi. Saida, ma olma. Saida olma oldi. Salima ma to‘p. Salima to‘p oldi. Olma, olti, lampa, stol, soat, tom.Opa Saidaga olma berayapti. Olim Saidaga top berayapti. Olim Saidaga lola berayapti. |
| N n tovushi | Na, no, no‘ni, sa, so, so‘, si, nina, non. Ana non. Naima, ninani oldi. Manna in. Mana nina. Mana non. Ana don. Ota don oldi. Ana Naim. Ana Noila.Bola tovuqlarga don btrayapti. Ota choy ichayapti.Mana Tolib. Tolib inni oldi. Tolib inni soldi.Bola inni osayapti. Qiz bola it bilan o‘ynayapti. Bola inni oldi. Bola it bilan podani boqayapti. |
| V v tovushi | Va, vo, vo‘, vi, na, no, no, no‘, ni, savat, Vali, Vali, ma savatni ol. Vali savatni oldi. Bola olma terayapti. Qiz bola savat ushlab turibdi. Bola olmani savatga solayapti. Qiz va bola savatni olib te-rayapti. Vali savat os-di. It vovilladi. Vasila va Olim gaplashib o‘tiripti. Ikkita bola kursida o‘tiribti. Qiz va o‘g‘il bola olma terayapti. Bola soatni osayapti.Vasila, savatni ol. Olmani sol. Vasila avval savatni ol.Bola Vasilaga savatni berayapti. Qiz bola olmalarni savatga solayapti.Bola stulga chiqib, soatni osayapti. Ota, ona, Vasila choy ichayapti.Gaplar va so‘zlarning o‘qilishini takrorlash.Bola Lolaga nonni berayapti. Opasi Lo-laga olma berayapti. Otasi Valiga soatni berayapti. Vasila Va-liga savatni ko‘satdi.  |
| Y y tovushi | Bo‘g’inlar, so‘zlar va gaplarni o‘qish.Rasmdagi so‘zlar va rasmlar nomi, maz-munini ay-tish. toy, soy, Oydin, oyna.Yangi so‘zlar ishtiro-kidagi gaplarni o‘qish.Rasmdagi topshiriqlarni o‘qish. |
| U u tovushi | Pu, tu, su, lu, mu, du, stul, sut. So‘zlar va gaplarni o‘qish.Rasmdagi topshiriqlarni o‘qish.Ona Lolaga sut berayapti. Umida, stul. Umida ma stul.Nuqtalar o‘rnini to‘ldirib gaplarni o‘qish.So‘zlar va gaplarni o‘qish. |
| K k tovushi | Ka, ko, ku, ko‘, ta, to‘tu, kosa, nok, aka, uka, KamolGaplar va so‘zlarni o‘qish. Komila, ko‘ylak, kiydi, katak, ko‘k.Yangi so‘zlar ishtirokida gaplarni o‘qish.Mustahkamlash uchun berilgan gaplar va so‘zlarni o‘qish. |
| B b tovushi | Ba, bo, bu, bi, bo‘, pa, po, pu, pi, po‘, bola, bobo, bolta, Bu, Bulbul, ObidYangi so‘zlar ishtirokida gaplarni o‘qish.Buvi, maktab, baland.Yangi so‘zlar ishtirokidagi gaplarni o‘qish.Nabi, kitob, bitta,O‘tilgan va yangi so‘zlar ishtirokidagi gaplarni o‘qish. |
| Sh sh tovushi | Sha, sho, shu, sho‘, sa, so, su, so‘, mashina, bosh, osh, tosh.So‘zlar ishtirokidagi gaplarni o‘qish. Shavkat, ishdaMatn va gaplarni o‘qish |
| E e tovushi | Etik, eshik, etak, elak.Yangi so‘lar ishtiroki-dagi gaplarni o‘qish.Erkin, ekdi, Eson.Yangi so‘lar ishtiroki-dagi gaplarni o‘qish |
| Ch ch tovushi | Cha, cho, chu, sha, sho, shu, chi, cho‘shi, sho‘ choynak, choy, ich, chaman.Yangi so‘lar ishtiroki-dagi gaplarni o‘qish. Ch harfi ishtirokidagi matnlarni o‘qish. Savollarni o‘qib javob topish va o‘qish. Yetti, yelim, yedi.So‘zlar va ular ishtirokidagi gaplarni o‘qish. |
| Bu kim? Bu nima? | Predmetlarni nomini aytish va yozish. |
| Z z tovushi | Za, zo, zu, zi, ze, sa, so, su, si, se, zina, Zaynab, Zebo, toza mazzali.Yangi so‘zlar ishtiro-kidagi gaplarni o‘qish.Rasmlarni ko‘rib gap-larni o‘qish. Gaplarni, suhbatlarni o‘qish. |
| Bu kim? Bu nima? | Predmetlarni nomlarini aytish, doskada bosma harflar bilan yozish va o‘qish. Nuqtalar o‘rnini to‘lditib o‘qish. |
| R r tovushi | ra, ro, ru, ri, re, rubob, rom, bo‘ri, Botir turibdi, o‘tiribdi.So‘zlar va gaplarni o‘qish, archa, bayram, bolalar, Rustam, Rashida. So‘z, gaplar va matnni o‘qish. |
| Bu kim?Bu nima? | Bu kim? so‘rog’iga javob bo‘ladigan rasmlar nomini o‘qish.Bu nima? so‘rog‘iga javob bo‘ladigan rasmlar nomini o‘qish. |
| G g tovushi | Ga, go, gu, gi, ge, go‘, ka, ko, ku, ki, ke, ko‘Gilos, gilam, gul, gul-zor, atirgul, chinnigul, gulbeor.Gaplar va so‘zlarni o‘qish |
| Predmetlarning nomlarini aytib ko‘rsatish. | Bu kim? Bu nima? Gaplarni o‘qish. So‘roqlarga javob berish. |
| Navbatchi. | Matnni o‘qish. |
| Q q tovushi | Qalam, qurbaqa, qo‘l-qop, qum, qand, oq, qanaqa, qora, sariq, qizil, quyon, qalpoq.So‘zlar, gaplar va so‘roqlarni o‘qish.So‘roqlarga mos javoblarni o‘qish. |
| Ayt. So‘ra | O‘zlar, gaplar va so‘roqlarni o‘qish. Nuqtalar o‘rniga so‘z qo‘yib o‘qish.Mening, sening, otangning, otamning |
| F f tovushi | Fa, fo, fu, fi, fo‘, fe, pf, po, pu, pi, pe, fil, qafas, daftar, tufli, fudbol, Ishlaydi, tufli, fudbol, fabrika, daftar |
| X x tovushi | Paxta, xat, tuxum, mix, no‘xat, Baxtiyor.So‘zlar va gaplarni o‘qish, gaplarni to‘ldirish |
| Paxtazor | Matn va so‘zlarni o‘qing. Gaplarni to‘ldiring.Paxtazor, terimchilar |
| H h tovushi | Haykal, havo, hovli, Halima, Bahrom, Behzod, Gulhayo, MuhayyoGaplarni o‘qib, savollarga javobni o‘qish. Hikoyani o‘qish. Gaplarni o‘qish. |
| Rasmlarni ko‘rib gaplarni o‘qish.Kim? Nima qilayapti? | Yalpiz, Yamin, Yashin ketyapti. Supuryapti, o‘qiyapti, ovqatlanayaptilar, kiyinayaptilar, ychina-yaptilar, uxlayaptilar, yozayapti |
| Samolyot | Hikoyani o‘qib savollarga javob berish. Yulduz, yugurayapti. |
| Matematik iboralar | Qo‘shuv, ayruv, teng, hisoblayapti. |
| 8-Mart | Hurmatli, tabriklayman, Bugun bayram, qizingiz.Xatni, gaplar va savollarni o‘qish.  |
| G’ g’ tovushi | G‘a, g‘o, g‘u, g‘o‘, g‘oz, bir, ikki, uch, to‘rt, besh. |
| Ng ng tovushi | Boring, bodring. |
| J j tovushi | Jo‘ja, panja, xanjar, Jamshid, anjir, jiyda. |
| Tutiq belgisi | Sa’va, A’zam, a’lochi, Ra’noSurat paltoni kiyyapti, yechayapti. |
| Yil fasllari. Sirk | Sentabr, oktabr, noyabr, dekabr, yanvar, Sirk, konsert |
| Suhbat | Bu koptok katta. Bu qo‘g‘irchoq kichkina. |
| Qo‘g‘irchoq. Ovqatlanish | Kartoshka, go‘sht, karam, baliq |
| Uch ayiq |  |
| Kecha, bugun |  |
| Bahor |  |

**1-sinf uchun**

Nutq paytida to‘g‘ri nafas olish va chiqarish mashqlarni davom ettirish.
(butun yil davomida). Ovozni me’yorga keltirib nazorat qilib borish (har darsda)

Unlilarning talaffuzi, tayyorlov sinfda egallangan birinchi konsentr tovushlarining aniq talaffuziga erishilib, mustahkamlab borish.

Hali o‘tilmagan tovushlar jarangsiz juftlari yoki o‘xshash tovushlar bilan almashtirilgan holda so‘zlarni aniq talaffuz qilinishi nazorat qilish.

Portlovchi tovushlar ishtirokida 6-8 tagacha bo‘g‘inlarni rararararara, so‘zlar va jumlalarni talaffuz qilish.

Sirg‘aluvchi tovushlarni ochiq bo‘g‘indagi sasasasasasa talaffuzini mustahkamlash, ular ishtirokida 4-6 ta bo‘g‘in, so‘z va jumlalarni o‘qish, aytish.

Barcha nutq materialni me’yordagi ovoz balanligi va cho‘ziqligiga rioya qilib o‘qish va aytishga o‘rgatish.

Ovozning baland-past, juda balandligini eshitib farqlash va uni o‘zi his qilib qo‘llashga o‘rgatish.

Birikmali ye, yo, yu, ya tovushlarining to‘g‘ri talaffuzini o‘rgatish.

Ovoz bilan aytiladigan (m, n, l, r, v) tovushlarni me’yordagidek talaffuzi ustida ishlash.

Bo‘g‘in, so‘z va gaplarda b, d, g, z, j, ch tovushlarining to‘g‘ri talaffuzini o‘rgatish.

Quyidagi tovushlarni farqli talaffuzini mustahkamlash: a-o, o-u, a-e, e-i, b-p, d-t, g-k, ch-sh.

So‘zlar va gaplarni yaxlit, aniq, ravon o‘qish. Gaplarni o‘qishda kim, yoki nima haqida ekanini mantiqiy urg‘u orqali ajratib aytishga o‘rgatish, katta jumlalarda qo‘shib aytiladigan so‘zlarni belgi bilan ko‘rsatib o‘qitish (Bolalar bugun sayrga ketadi).

**2-sinf uchun**

Ikkinchi sinfda tayyorlov va birinchi sinfda o‘tilganlarni mustahkamlab borish bilan parallel ravishda asosiy diqqatni 8-10 ta so‘zdan iborat jumlalarni bir nafasda aytish, so‘zlar va gaplarni mantiqiy urg‘uga rioya qilgan holda, nafasni to‘g‘ri taqsimlagan holda yaxlit, ravon o‘qish va gaprishiga katta e’tibor beriladi. So‘zlarni harflab yoki bo‘g‘inlab o‘qish holati tugatiladi.

Ovozdan to‘g‘ri foydalanish tegishli joyda ovozni balandlatish, ovozni balanlatish yoki pasaytirish orqali, tonni o‘zgartirish orqali so‘rash, e’tiroz bildirish, hayrat bilan gapirish kabi ma’nolarni tushunish va qo‘llash.

So‘zlarda til orqa “k”, “g” va “x “tovushlar talaffuzini o‘rgatish, bo‘g‘inlar va so‘zlarda mustahkamlash.

“x”, “h” tovushlarining to‘g‘ri talaffuzini o‘rgatish.

“x-h”. “k-x”, “h-g‘” tovushlarni talaffuzini taqqoslash, qiyosiy talaffuz qilish va o‘qishga o‘rgatish.

“i, u” tovushlarining so‘zlarda to‘g‘ri talaffuz qilish ustida ishlash. Bu tovushlarni so‘z boshida, so‘z o‘rtasida, so‘z oxirida o‘qilishi, aytilishini nazorat qilish. Shim, til, bilim, qil, qiladi, ........

“i” tovushining ayrim hollardagi talaffuz xususiyatlari tushuntirish
va mustahkamlash.

“s-z”, “s-sh”, “ch-sh” tovushlarni bir-biridan farqlab talaffuz qilishga o‘rgatish.

Nutqida turli emotsioanal holatini ifodalash (hayrat, so‘roq, qo‘rquv, e’tiroz, quvonch, ...).

**Nutq o‘stirish fanidan o‘quv dasturi**

**Tushuntirish xati**

**(1-2-sinf uchun)**

Nutq o‘stirish bo‘yicha amalga oshiriladigan ishning asosiy mazmuni muloqot usullari, nutqiy muomala odobini tarbiyalash, nutqiy faoliyatni shakllantirishdan iborat. O‘qituvchi har xil faoliyat turlarini tashkil etar ekan, ularda muloqot ehtiyojini tug‘diradi va shu vaziyatda zarur bo‘lgan nutqiy shakllarni berib boradi. Shunday va shunga o‘xshash vaziyatlarning ko‘p martalab takrorlanishi o‘quvchilarning nutq materialini o‘zlashtirishiga olib keladi.

Ya’ni ular nutqni asosan faoliyat jarayonida faol o‘zlashtiradi (o‘quv jarayonini shaklini tanlashda, sinf uchun ish mazmunini tanlashda, nutq shakllarini qo‘llashda). So‘zlashuv nutqqa o‘rgatish o‘qitishning har bir yili uch guruh kommunikativ malakalar orqali beriladi. Bu malakalar o‘quvchilarda o‘zaro hamda o‘qituvchi yoki tarbiyachi bilan hamkorlikdagi faoliyati jarayonida shakllanuvchi, undovchi mazmundagi, xabar, so‘roq mazmunida bo‘lib ularning tarkibida muayyan talablar mavjud.

Dastur talabi o‘quvchilarning o‘z kommunikativ xohish va istaklarini amalga oshirish imkoniyatini yaratishni ko‘zda tutadi (biror bir harakatga undashni, iltimoslarni ifodalash; biror bir harakat, faoliyat yoki faoliyat bilan bog‘liq xabar berish; so‘roq bilan murojaat qilish atrofdagilarning harakatlariga nisbatan (nutq orqali yoki nutqsiz) reaksiya, munosabat bildirish. Topshiriq, iltimosni tushunish, bajarish, mumkin emas, man etiladi degan tushunchani tushunish; biror xabarni eshitib, tushunish va o‘z xulqi, munosabati orqali buni bildirish. Nutqiy muloqotni shakllantirish va albatta kommunikativ xohishlarini amalga oshirish ana shu aytilgan yoki bildirilgan munosabatlarga nisbatan reaksiyasini, munosabatini bildirishga o‘rgatishdan boshlanadi. O‘quvchilarda diologik nutqni shakllantirish ta’lim jarayonini maqsadli ravishda turli vaziyatlar sodir qilish va ulardan foydalanish orqali o‘quvchilarda kommunikativ ehtiyoj tug‘dirish va uni amalga oshirish uchun shart-sharoit yaratishni ko‘zda tutadi.

O‘quvchilar o‘zaro va atrofdagilar bilan muloqotda bo‘lish, o‘zaro muloqot va turli faoliyat jarayonida o‘zlariga qaratilgan muomala-munosabatni ongli ravishda tushunish, o‘z istagi, xohishi yoki e’tirozini atrofdagilarga yetkaza olishga o‘rgatilishi maqsadida dastur mazmunida quyidagilar ko‘zda tutilgan:

• butun o‘quv materialni ham ko‘rib, ham eshitib qabul qilish;

• suhbatdoshga murojaat qilish (chaqirish, diqqatini o‘ziga qaratish)
va o‘rtoqlarining murojaatiga munosabat bildirish;

• o‘zining aytmoqchi yoki bildirmoqchi bo‘lgan murojaati, iltimosi, e’tirozini aynan qaratilishi zarur bo‘lgan suhbatdoshiga bevosita qaratishi va o‘ziga qaratilgan nutq yoki murojaat, munosabatni faol qabul qilish hamda e’tibor qilishi; (bunda suhbatdoshiga nisbatan qanday holatda turishi, ko‘z harakatlari nigohlarning e’tiborliligi, butun muloqot jarayonida o‘rtog‘i, suhbatdoshiga katta e’tibor qaratilishi;

• o‘zining nutqi orqali bildirgan munosabati, murojati, iltimosi maxsuli natijasida suhbatdoshiga o‘tkazgan ta’sirini his qilish va uning javoban bajargan nutqiy munosabatini qabul qila olish;

• nutq orqali bildirayotgan fikri, munosabatining to‘g‘ri tuzilganligini
takror-takror tekshirib, aniqlik kirita olish va olgan javobini qabul qilishda faollik ko‘rsatish orqali o‘zi istagan natijaga erishish.

Dasturda muloqot qilishni o‘rgatishga yo‘naltiriluvchi muayyan nutq materiali ko‘zda tutilgan bo‘lib, u kommunikatsiya–muloqot jarayonida o‘zaro ta’sirni ta’minlovchi turli vaziyatlarda aks ettirilgan**. “Og‘zaki so‘zlashuv nutq bo‘limida berilgan nutq materiali”** o‘quvchilarni barcha o‘quv-tarbiya jarayonida nutqiy muloqotga o‘rgatishni ko‘zda tutuvchi **majburiy va asosiy material hisoblanadi va uning egallanishi asosiy talablar sirasiga kiradi**.

Dasturda qayd etilgan tobora murakkablashtirilib berilgan konstruksiyalardagi gaplar tayanch gaplar hisoblanadi. O‘qituvchi va tarbiyachi bu gaplarning namunalarini qo‘llagan holda, o‘quvchilarni diologik nutqni egallab borishini muvofiqlashtiradi, qo‘llanilayotgan gaplarning tarkibini muayyan vaziyatga moslab to‘ldirib boradi. Dasturda o‘quvchilar uchun o‘zlashtirilishi majburiy bo‘lgan talablar hajmi belgilangan. Dasturda berilgan muloqot materialining aksariyati o‘quvchilar tushunishi va ulardan faol nutqida foydalanishini ko‘zda tutadi.

Birinchi sinf dasturida o‘quvchilar uchun tanish bo‘lgan jumlalar berilgan bo‘lib, ular asosida o‘quvchilar mustaqil ravishda o‘zaro muloqat qilishlari mumkin. Dasturda ular uchun eng sodda va elementar tayanch jumlalar
va murojaat, iltimos va ularga javob bo‘ladigan gaplarning (konstruksiyalari) tuzilmalari keltirilgan. Ularning o‘zlashtirilishi mustahkam nutq ba’zasining egallanishini ta’minlaydi va keyingi bosqichlarda jumlalar va tuzilmalarning murakkab ko‘rinishlarini egallash, ularning mustahkam nutqiy imkoniyatlarga ega bo‘lishi uchun qo‘yiladigan talablarni kuchaytirish uchun xizmat qiladi.

“Og‘zaki so‘zlashuv nutqni o‘rgatish” bo‘yicha o‘quv jarayonida darslarda olib boriladigan ishlar tarbiyachi tomonidan davom ettiriladi. Dasturda o‘quvchilarning internatdagi faoliyati, hayoti davomida qo‘llanilishiga ehtiyoji bo‘ladigan alohida nutq materiali berilgan bo‘lib, ular darsdan keyin turli sharoit va vaziyatlarda tarbiyachi rahbarligi va nazorati ostida mustahkamlanib, rivojlantirilishi talab qilinadi.

Og‘zaki so‘zlashuv nutqni rivojlantirish albatta yozma nutq bilan birgalikda olib boriladi. O‘qituvchi har bir yangi jumlani berishda albatta uning yozma ifodasini ko‘rsatib unga ishora qilib suhbat olib boradi. O‘quvchilar ham o‘z navbatida doskadagi yoki ularga tarqatilgan namunalardan foydalanib gaplarning tuzilmalarini tuzadilar va og‘zaki ifodalaydilar. Shu bilan bir qatorda o‘qituvchi dars jarayonida o‘quvchilarga o‘z iltimos, murojatlarini, (PAT darslarida qo‘llanilgan) talabnoma va hisobotlarini yozma ifodalashlari talab qilinadi. Chunki yozma tarzda mustaqil ifodalangan gap jumlalar og‘zaki ifodalashda ravon va aniq bo‘ladi.

**Nutq o‘stirish (132 soat)**

**(1-sinf uchun)**

**I chorakda**

**So‘zlashuv nutqini rivojlantirish.** O‘qituvchi va do‘stlari bilan birgalikdagi faoliyatni olib borish uchun shakllanadigan kommunikativ bilimlarni shakllantirish.

**I. Topshiriqni tushunish va bajara olish, o‘z xohish istaklarini, iltimosni tushuntira olish**

1. Quyidagi maqsadlarda iltimos bilan murojaat qilish:

- ashyo va asboblarni olish;

- yordam olish;

- qiziqtirayotgan predmet va ish namunasi bilan tanishish;

- tegishli harakat namunasini olish;

- o‘qituvchining va sinfdoshining e’tiborini (o‘z so‘zlariga, harakatlariga
va ish natijalariga) tortish;

- topshiriqni bajarilmaganligini sababini bildirib yordam so‘rash.

2. Muayyan maqsadlarda ta’qiqlanishni bildirish.

3. Do‘stiga o‘qituvchining topshirig‘iga ko‘ra maqsadli murojaat qilish.

**II. O‘qituvchining topshirig‘iga binoan yoki o‘z istagiga ko‘ra qilinayotgan faoliyat to‘g‘risida xabar qilish.**

1. Birgalikdagi, hamkorlikdagi faoliyat to‘g‘risida.

2. O‘z faoliyati to‘g‘risida.

3. Do‘stining faoliyati to‘g‘risida.

**III. Savolga javob berish va savol bilan murojaat qilish.**

1. Hamkorlikdagi faoliyat bilan bog‘liq bo‘lgan faoliyat haqida.

2. Bilish faoliyatiga oid savollar.

3. Ko‘rinmas ob’ekt to‘g‘risida.

4. Bo‘lib o‘tayotgan voqealar (o‘zi, do‘sti va jamoasi) to‘g‘risida.

5. O‘zi haqida va do‘sti haqida.

**IY. O‘qituvchining topshirig‘iga binoan yoki o‘zining xohishiga ko‘ra faoliyat haqida xabar berish.**

1. Birgalikdagi faoliyat to‘g‘risida ma’lumot berish.

2. Do‘stining faoliyati to‘g‘risida xabar berish.

**V. Savolga javob berish va savol bilan murojaat qilish.**

1. Yakka faoliyat va birgalikdagi faoliyat bilan bog‘liq.

2. Bilish faoliyati mazmunidagi savollar.

3. Yuz berayotgan hodisalar to‘g‘risida.

4. O‘zi to‘g‘risida.

**II chorakda**

**I. Berilgan topshiriqni tushunish va bajarish, iltimos, xohish-istakni tushuntira olish.**

1. Topshiriqni bajara olish va o‘qituvchi yoki do‘stlariga murojaat qilish.

2. Tushunmaganlarini bayon etish shakllari.

3. Iltimosni bayon etish shakllari

4 Taqiqlanganligini (mumkin emasligini) ifodalash turlari.

5. O‘qituvchining topshirig‘i bilan do‘stiga murojaat qila olish.

**II. O‘zining tashabbusi bilan yoki o‘qituvchining topshirig‘iga binoan, faoliyat to‘g‘risida xabar berish.**

1. Birgalikdagi harakat to‘g‘risida xabar berish.

2. O‘z faoliyati to‘g‘risida habar berish.

3. Do‘stining faoliyati to‘g‘risida habar qilish.

**III. Savolga javob berish va savol bilan murojaat qilish.**

1. Faoliyat va birgalikdagi faoliyat to‘g‘risida.

2. Ko‘rinmas ob’ekt to‘g‘risida.

3. Bo‘lib o‘tgan voqea va xodisalar to‘g‘risida.

**III chorakda**

**I. Berilgan topshiriqlarni tushunish, bajara olish, o‘z xohish-istaklarini tushuntira olish.**

1. Topshiriqni bajara olish, o‘qituvchiga yoki boshqa shaxsga murojaat qilish.

2. Tushunganligi (tushunmaganligini) bayon etish shakllari.

3. Iltimosni bayon etish shakllari

4. Taqiqlanganligini tushuntirish turlari.

5. O‘qituvchining topshirig‘i bilan do‘stlariga murojaat qila olish.

**II. O‘qituvchining topshirig‘iga yoki o‘zining xohishiga ko‘ra faoliyati to‘g‘risida xabar qilish.**

1. Birgalikdagi faoliyat to‘g‘risida xabar qilish.

2. Do‘stlarining faoliyati to‘g‘risida xabar qilish.

**III. Savolga javob berish va savol bilan murojaat qilish.**

1. Faoliyat va birgalikdagi faoliyat to‘g‘risida.

2. Bilish faoliyatiga oid savollar.

3. Ko‘rinmayotgan ob’ektlar to‘g‘risida.

4. Ko‘rinmas hodisalar haqida

5. O‘zi yoki do‘stlari to‘g‘risida.

**IV chorakda**

**I. Topshiriqni tushunish va bajara olish, o‘z xohish-istaklari
va iltimoslarini bildira olish.**

1. Topshiriqni bajara olish va o‘qituvchi yoki boshqa shaxsga murojaat qilish.

2. Tushunganligi (tushunmaganligi)ni ifodalash shakllari.

3. Iltimosni ifodalash shakllari.

4. Taqiqlanganligini ifodalash shakllari.

5. O‘qituvchining topshirig‘iga ko‘ra do‘stlariga murojaat qila olish.

**II. O‘qituvchining topshirig‘i yoki o‘zining xohishiga ko‘ra faoliyati to‘g‘risida habar qilish.**

1. Birgalikdagi faoliyat to‘g‘risida xabar berish.

2. O‘zining faoliyati to‘g‘risida xabar berish.

3. Do‘stining faoliyati to‘g‘risida xabar berish.

**III. Savollarga javob berish va savol bilan murojaat qilish.**

1. Faoliyat va birgalikdagi faoliyat to‘g‘risida.

2. Aniqlashtiruvchi harakterdagi savollar.

3. Ko‘rinmayotgan obektlar to‘g‘risida.

4. Yuz berayotgan (bo‘lib turgan) voqealar va hodisalar to‘g‘risida.

5. Oilasi haqida.

**Maktabdagi hayot va faoliyat haqida og‘zaki fikr almashish. Korreksiya o‘qituvchisi tomonidan amalga oshiriladi (I-IV choraklarda):**

- o‘z-o‘ziga xizmat qilish jarayonida (oshxonada, yotoqxonada, yuvinish xonasi va boshqalar);

- maishiy mehnat faoliyati jarayonida;

- milliy an’analar, bayramlarni tashkil etish, tayyorlash jarayonida;

- o‘yin jarayonida;

- imkoniyatiga ko‘ra jamoa hayotida kundalik yumushlarida ishtirok etish;

- ekskursiya, sayr jarayonida.

**O‘tkaziladiga sayohatlarga quyidagilar kiradi.**

**I chorak.** Maktab. Maktab hovlisi. Shahar parki. Bog‘. Tomorqa. Shahar (qishloq) ko‘chalari. Do‘kon. Pochta, Tog‘. Qir. Adir.

**II chorak.** Muzey. Xayvonot bog‘i. Issiqxona. Pochta. Shahar (qishloq) ko‘chalari. Qushlarning ini, donxo‘rak. Qishki sport musoboqalari.

**II -chorak.** Qir, adir, dala, ekinzor. Istiroxat bog‘i. Jonli burchak. Zoopark. Zoomagazin. Bolalar bog‘chasi. O‘yinchoqlar magazini. Shahar (qishloq) kuchalari. Bozor. Maktabimizdagi bog‘imizning ko‘rinishi.

**IV chorak.** Istirohat bog‘i. Kutubxona. Shahar (tuman markazi, qishloq) ko‘chalari. Avtobusda. O‘rmon. Tomorqa.

**Monologik (og‘zaka va yozma) nutqni rivojlantirish uchun mavzular.**

**I chorak:**

1. Maktab (o‘quv qurollari, sinf, oshxona, yotoqxona).

2. O‘rmonda, tog‘, qir, adirlarda yoz.

3. Bolalar uchun qiziqarli bo‘lgan ko‘ngil ochar o‘yinlar (uyda, maktabda).

4. Kuz (ob-havo, tabiat, sabzavotlar, mevalar).

5. Bolalar hayotidagi kundalik ishlar va voqealar, sinf jamoasi hayotidagi voqealar. Kundalik hayoti...

6. Ijobiy va salbiy hislatlar.

7. O‘qituvchi tomonidan tanlangan mavzular.

**II chorak:**

1. Kuzgi ta’til.

2. Kuz (tabiati, ob-havo).

3. Qish tabiatidagi ob-havo va o‘zgarishlar, birinchi qor, bolalarning qishdagi yumushlari.

4. Yovvoyi va uy hayvonlari.

5. Shaxsiy hayotdagi voqealar.

6. Kunning asosiy voqealari.

7. Yangi yilga tayyorgarlik.

8. Inoq do‘stlar.

9. O‘qituvchi tomonidan tanlangan mavzular.

**III chorak:**

1. Maktabda yangi yil archasi.

2. Qishki ta’til.

3. Bolalarning qishki o‘yinlari.

4. Hayvon va qushlarning qishdagi hayoti.

5. Shaxsiy hayotidagi voqealar.

6. Shahar ko‘chalari.

7. Bayram kunlari.

8. Oila.

9. Dam olish kuni.

10. O‘qituvchi tomonidan tanlangan mavzular.

**IV chorak.**

1. Bahorgi ta’til.

2. Bahor fasli va uning belgilari.

3. Tabiatda bahor.

4. Bayram sanalari.

5. Shaxsiy hayotdagi voqealar.

6. Yaqinda yoz.

7. O‘qituvchi tomonidan tanlangan mavzular.

**Nutq o‘stirish (136 soat)**

**(2-sinf uchun)**

**I chorakda**

**So‘zlashuv nutqini rivojlanishi.** O‘qituvchi va do‘stlari bilan birgalikdagi faoliyatni olib borish uchun zarur bo‘lgan kommunikativ bilimlarni shakllantirish.

**I. Topshiriq va vazifalarni tushunish va bajarish, iltimos
va xohish-istakni bayon etish.**

1. Topshiriq va vazifalarni bajara olish, do‘sti yoki biror bir shaxsga murojaat qilish.

2. Tushunganlikni (tushunmaganligi)ni ifodalash shakllari.

4. Ta’qiqlash yoki ogohlantirishni ifodalash shakllari.

**II. O‘qituvchining topshirig‘i yoki o‘zining xohishiga ko‘ra amalga oshirilgan faoliyat haqida xabar berish.**

1. Birgalikdagi faoliyat to‘g‘risida.

2. O‘z faoliyati to‘g‘risida xabar qilmoq.

3. Do‘stining faoliyati to‘g‘risida xabar bermoq.

**III. Savolga javob berish va savol bilan murojaat qilish.**

1. Yakka faoliyat va birgalikdagi faoliyat to‘g‘risida.

2. Bilish jarayoniga oid savollar.

3. Ko‘rinmayotgan ob’ektlar to‘g‘risida.

4. Yuz berayotgan voqea-xodisalar to‘g‘risida.

5. O‘zi yoki do‘stlari to‘g‘risida.

**II chorakda**

**I. Berilgan topshiriqni tushunish va bajarish, iltimos, xohish istakni ifodalay olish**

1. Topshiriqni bajara olish va do‘stlari yoki biror bir shaxsga murojaat qilish.

2. Tushungan (tushunmagan)ligini bildirish

3. Iltimosni bayon etish shakllari

4 .Ta’qiqlash va ogohlantirishni ifodalash shakllari

5. O‘qituvchining topshirig‘i bilan do‘stiga murojaat qila olish.

**II. O‘zining tashabbusi yoki o‘qituvchining topshirig‘iga binoan, amalga oshirilgan faoliyat to‘g‘risida habar berish**

1. Birgalikdagi harakat to‘g‘risida xabar berish.

2. O‘z faoliyati to‘g‘risida habar berish.

3. Do‘stining faoliyati to‘g‘risida habar qilish.

**III. Savolga javob berish va savol bilan murojaat qilish**.

1. Faoliyat va birgalikdagi faoliyat to‘g‘risida.

2. Bilish faoliyatiga oid savollar.

**Nimadan yasalgan?**

3. Ko‘rinmas ob’ektlar to‘g‘risida.

4. Yuz berayotgan voqea-xodisalar to‘g‘risida .

5. O‘zi yoki do‘sti to‘g‘risida

**III chorakda**

**I. Tushunish va berilgan topshiriqlarni bajara olish, o‘z xohish istaklarini tushuntira olish.**

1. Topshiriqni bajara olish, do‘stiga yoki boshqa shaxsga murojaat qilish.

2. Aytilgan fikrni tushunganligi (tushunmaganligi)ni bildirish shakllari.

3. Iltimosni bildirish shakllari.

4. Ogohlantirish va taqiqlashni ifodalash shakllari.

**II. O‘qituvchining topshirig‘i yoki o‘zining tashabbusi bilan bajaradigan faoliyati to‘g‘risida xabar qilish.**

1. Birgalikdagi faoliyat to‘g‘risida xabar qilish.

2. O‘z faoliyati to‘g‘risida xabar berish.

3. Do‘stining faoliyati to‘g‘risida xabar berish.

**III. Savolga javob berish va savol bilan murojaat qilish.**

1. Faoliyat va birgalikdagi faoliyat to‘g‘risida.

2. Bilish jarayoniga oid savollar.

3. Ko‘rinmas ob’ektlar haqida.

**Bittami yoki bir nechtami?**

4. Voqea va hodisalar to‘g‘risida.

5. O‘zi yoki biror bir shaxs to‘g‘risida.

**IV chorakda**

**I. Topshiriqni tushunish va bajara olish, o‘z xohish-istaklari
va iltimoslarini bildira olish.**

1. Topshiriqni bajara olish, do‘stiga yoki boshqa shaxsga murojaat qilish.

2. Tushungan (tushunmaganligini) ifodalash shakllari.

3. Iltimosni ifodalash shakllari.

4. Ogohlantirish va taqiqlashni bildirish shakllari.

5. O‘qituvchi topshirig‘iga ko‘ra do‘stlariga murojaat qila olish.

**II. O‘qituvchining topshirig‘i yoki o‘zining xohishiga ko‘ra faoliyati to‘g‘risida xabar qilish.**

1. Birgalikdagi faoliyat to‘g‘risida xabar berish.

2. O‘zining faoliyati to‘g‘risida habar berish.

3. Do‘stining faoliyati to‘g‘risida habar berish.

**III. Savolga javob berish va savol bilan murojaat qilish.**

1. Faoliyat va birgalikdagi faoliyat to‘g‘risida.

2. Bilish jarayoniga oid savollar.

3. Ko‘rinmas ob’ektlar to‘g‘risida.

4. Voqea va xodisalar to‘g‘risida.

5. O‘zi yoki biror bir shaxs to‘g‘risida.

**Yuqorida ko‘rsatilgan kommunikativ malakalarni shakllantirish
(I-IV choraklarda):**

- maktabda, jamoat joylarida, yotoqxonada, oshxonada xulq-atvor madaniyatlarini shakllantirish jarayonida;

- maishiy va ijtimoiy foydali mehnatda qatnashish jarayonida;

- o‘qituvchilar, yuqori sinf o‘quvchilari bilan birgalikdagi faoliyat (vaqtida) davrida;

- eshituvchi, zaif eshituvchi tengdoshlari bilan umumiy o‘yin
va mashg‘ulotlar vaqtida;

- (maktab) shahardagi boshqa muassasalar bilan tanishuv vaqtida (teatr, muzey, magazin);

- birgalikdagi o‘yin (didaktik, syujetli-rolli, harakterli o‘yinlar), ko‘ngil ochar o‘yinlar jarayonida;

- kitob va jurnallarni o‘qish jarayonida;

- ekskursiya (sayohat) vaqtida.

**Doimiy sayohatlar tarkibiga quyidagilar kiradi.**

**I chorak.** Bog‘, poliz maydoni, dala. Magazin, rasta. Sayrgoh. Istirohat bog‘i. Hayvonot bog‘i. Maktab hovlisi, maktab tomorqasi. Pochta. Mehmondorchilik. Ko‘cha (yo‘l harakati qoidalari).

**II chorak.** Sayrgoh. Istirohat bog‘i. Magazin (meva, sabzavot, non, universam, univermag). SHahar ko‘chalari (ko‘cha, istirohat bog‘lari, madaniyat saroylari). Shahar bo‘ylab transportda sayohat. Rasmlar galereyasi. Maktab kutubxonasi. Fabrika, zavod. Muzey. Ko‘cha (yo‘l harakati qoidalari).

**III chorak.** Qishki olimpiada. Sayrgoh. Issiqxona. Vokzal. Dorixona. Tabiat muzeyi. Tarixiy joylar. Ko‘cha (yo‘l xarakati qoidalari).

**IV chorak.** Sayrgoh. Kinoteatr. Daryo, ko‘l. Poliz maydoni. Ko‘cha (yo‘l xarakati qoidalari). Maktab ustaxonasi. Xamshira xonasi.

**Monologik (og‘zaki va yozma) nutqni rivojlantirish uchun mavzular.**

**I** **chorak:**

1. Yoz (haqida) faslga oid xotiralar.

2. Kuz (tabiat, ob-havo, hayvonlarning qishga tayyorgarligi, bolalar
va kattalar mashg‘uloti).

3. Maktabdagi ishlar va o‘quvchilarning maktabdagi vazifalari.

4. Shaxsiy, sinf va maktab jamoasi hayotidagi voqealar.

5. Oila, uy ishlari, ota-onasining mashg‘ulotlari, kattalarga yordam berish.

6. Qiziqarli, g‘aroyib hayvonlar.

7. O‘qituvchi tomonidan tanlangan mavzular.

**II chorak:**

1. Kuzgi ta’til.

2. Kech kuz.

3. Bizning o‘lka.

4. Qishda tog‘da, dalada.

5. Yangi yil archasiga tayyorgarlik.

6. Maktab, sinf jamoasi va shaxsiy xayotidagi voqealar va kundalik ishlar.

7. O‘qituvchi tomonidan tanlangan mavzular.

**III chorak:**

1. Yangi yil (yangi yilni kutib olish, tabriklar, sovg‘alar).

2. Qishki ta’til.

3. Yil kalendari (yil fasllari, oylar, hafta kunlari).

4. Qishda o‘rmonda (tabiat, hayvonlar va qushlar hayoti).

5. Milliy bayramlar (Mustaqillik, 8-mart, Navruz, Xotira va qadrlash kuni,
1-iyun bolalarni himoya qilish kuni ... va boshqa bayramlar, ularga tayyorgarlik).

6. Bizning shahar (shahar, qishloq ko‘chalari, transportlar).

7. Qiziqarli ekskursiyalar.

8. Oila (ota-onasining kasbi, onasi va otasi to‘g‘risida so‘zlab berish, bolalarning kattalarga yordam berishi, qiziqarli hodisalar).

9. Maktab va sinf jamoasining hayoti va shaxsiy hayotidagi voqealar.

10. O‘qituvchi tomonidan tanlangan mavzular.

**IV chorak:**

1. O‘lkamizda bahor (tabiat, bolalar mashg‘uloti).

2. Bizning o‘lka, shahar, qishloq.

3. Milliy bayramlar (“Navro‘z” bayramiga tayyorgarlik ko‘rish).

4. Nima yaxshi-yu, nima yomon.

5. Yaqinda yoz fasli.

6. Maktab, sinf jamoasining hayoti va shaxsiy hayotidagi voqealar to‘g‘risida.

7. O‘qituvchi tomonidan tanlangan mavzuga syujetli hikoya tuzish.